title: Σύσταση του Συμβουλίου, της 14ης Ιουνίου 2019, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία

text:
               21.6.2019

               EL

               Επίσημη Εφημερίδα της Ευρωπαϊκής Ένωσης

               C 210/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 14ης Ιουνίου 2019
      με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία
      (2019/C 210/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 10 παράγραφος 2 δεύτερο εδάφιο,
      Έχοντας υπόψη τη σύσταση της Ευρωπαϊκής Επιτροπής,
      Εκτιμώντας τα ακόλουθα:

                  (1)

                  Σύμφωνα με το άρθρο 121 της Συνθήκης, τα κράτη μέλη οφείλουν να προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

                  (2)

                  Το σύμφωνο Σταθερότητας και Ανάπτυξης (ΣΣΑ) βασίζεται στον στόχο επίτευξης υγιών δημόσιων οικονομικών ως μέσου ενίσχυσης των συνθηκών για σταθερότητα τιμών και ισχυρή βιώσιμη ανάπτυξη, ικανή να συμβάλει στη δημιουργία θέσεων απασχόλησης.

                  (3)

                  Τον Ιούνιο του 2017 και τον Ιούνιο του 2018 το Συμβούλιο διαπίστωσε, σύμφωνα με το άρθρο 121 παράγραφος 4 της Συνθήκης, ότι το 2016 και το 2017 αντιστοίχως παρατηρήθηκε σημαντική απόκλιση από τον μεσοπρόθεσμο δημοσιονομικό στόχο της Ρουμανίας ή από τον πορεία προσαρμογής προς αυτόν. Λόγω αυτών των σημαντικών αποκλίσεων, το Συμβούλιο εξέδωσε τις συστάσεις της 16ης Ιουνίου 2017 (2) και της 22ας Ιουνίου 2018 (3) συνιστώντας στη Ρουμανία να λάβει τα αναγκαία μέτρα πολιτικής για την αντιμετώπιση των εν λόγω αποκλίσεων. Το Συμβούλιο διαπίστωσε στη συνέχεια ότι η Ρουμανία δεν είχε αναλάβει αποτελεσματική δράση για να ανταποκριθεί στις εν λόγω συστάσεις. Στην πλέον πρόσφατη σύστασή του, που εκδόθηκε στις 4 Δεκεμβρίου 2018 (4), το Συμβούλιο συνέστησε στη Ρουμανία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (5) δεν θα υπερβεί το 4,5 % το 2019, ποσοστό που αντιστοιχεί σε ετήσια διαρθρωτική προσαρμογή ύψους 1 % του ακαθάριστου εγχώριου προϊόντος (ΑΕΠ).

                  (4)

                  Το 2018, με βάση τις εαρινές προβλέψεις της Επιτροπής του 2019 και τα απολογιστικά στοιχεία του 2018 που επικυρώθηκαν από τη Eurostat, η αύξηση των καθαρών πρωτογενών δημόσιων δαπανών ήταν πολύ υψηλότερη από την τιμή αναφοράς για τις δαπάνες, γεγονός που καταδεικνύει σημαντική απόκλιση με μεγάλη διαφορά (απόκλιση ύψους 2,4 % του ΑΕΠ). Το διαρθρωτικό έλλειμμα δεν μειώθηκε, παραμένοντας γενικά σταθερό περίπου στο 3 % του δυνητικού ΑΕΠ, γεγονός που επίσης καταδεικνύει σημαντική απόκλιση από τη συνιστώμενη διαρθρωτική προσαρμογή (απόκλιση ύψους 0,8 % του ΑΕΠ). Το μέγεθος της απόκλισης που υποδεικνύεται από το διαρθρωτικό ισοζύγιο επηρεάζεται αρνητικά από τα έκτακτα έσοδα, τον υψηλότερο αποπληθωριστή του ΑΕΠ και την υψηλότερη υποκείμενη εκτίμηση για την αύξηση του δυνητικού ΑΕΠ σε σύγκριση με τον μεσοπρόθεσμο μέσο όρο στον οποίο βασίζεται η τιμή αναφοράς για τις δαπάνες. Ωστόσο, το μέγεθος της απόκλισης που υποδεικνύει το διαρθρωτικό ισοζύγιο επηρεάζεται θετικά από τις χαμηλές δαπάνες για δημόσιες επενδύσεις, οι οποίες εξομαλύνονται στην τιμή αναφοράς για τις δαπάνες. Ανεξάρτητα από τη διαφορά αυτή, και οι δύο δείκτες επιβεβαιώνουν την ύπαρξη σημαντικής απόκλισης από τις απαιτήσεις του προληπτικού σκέλους του ΣΣΑ το 2018.

                  (5)

                  Στις 5 Ιουνίου 2019, ύστερα από συνολική αξιολόγηση, η Επιτροπή διαπίστωσε ότι στη Ρουμανία παρατηρείται σημαντική απόκλιση από την πορεία προσαρμογής προς τον μεσοπρόθεσμο δημοσιονομικό στόχο και εξέδωσε προειδοποίηση προς τη Ρουμανία σύμφωνα με το άρθρο 121 παράγραφος 4 της Συνθήκης και το άρθρο 10 παράγραφος 2 πρώτο εδάφιο του κανονισμού (ΕΚ) αριθ. 1466/97.

                  (6)

                  Σύμφωνα με το άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 1466/97, το Συμβούλιο πρέπει να απευθύνει σύσταση στο οικείο κράτος μέλος να λάβει τα απαραίτητα μέτρα πολιτικής. Ο κανονισμός (ΕΚ) αριθ. 1466/97 προβλέπει ότι η σύσταση τάσσει προθεσμία το πολύ πέντε μηνών στο κράτος μέλος για να αντιμετωπίσει την απόκλιση. Στη βάση αυτή, η προθεσμία της 15ης Οκτωβρίου 2019, εντός της οποίας η Ρουμανία θα πρέπει να αντιμετωπίσει την απόκλιση, φαίνεται εύλογη. Εντός της προθεσμίας αυτής, η Ρουμανία θα πρέπει να υποβάλει έκθεση σχετικά με τα μέτρα που έχει λάβει ανταποκρινόμενη στην παρούσα σύσταση.

                  (7)

                  Βάσει των εαρινών προβλέψεων της Επιτροπής του 2019 για το κενό παραγωγής, η Ρουμανία θα συνεχίσει να βρίσκεται σε κανονική οικονομική συγκυρία το 2019 και το 2020. Ο δείκτης χρέους της γενικής κυβέρνησης της Ρουμανίας είναι κάτω από το όριο του 60 % του ΑΕΠ. Ως εκ τούτου, η ελάχιστη απαιτούμενη διαρθρωτική προσπάθεια που ορίζουν ο κανονισμός (ΕΚ) αριθ. 1466/97 και ο πίνακας προσαρμογής που συμφωνήθηκε από κοινού στο πλαίσιο του προληπτικού βραχίονα του ΣΣΑ, που συνεκτιμά τις επικρατούσες οικονομικές συνθήκες και τις πιθανές ανησυχίες περί βιωσιμότητας, ανέρχεται σε τουλάχιστον 0,5 % του ΑΕΠ τόσο για το 2019 όσο και για το 2020.

                  (8)

                  Το διαρθρωτικό έλλειμμα της Ρουμανίας αυξήθηκε σταδιακά από 0,1 % του ΑΕΠ το 2015 σε 1,7 % το 2016, 2,9 % του ΑΕΠ το 2017 και 3 % του ΑΕΠ το 2018. Μια πρόσθετη και επίμονη προσπάθεια που είναι αναγκαία για να διορθωθεί η σωρευμένη απόκλιση και να επανέλθει η Ρουμανία σε κατάλληλη τροχιά προσαρμογής μετά τις συνεχιζόμενες αποκλίσεις που συσσωρεύθηκαν από το 2016 θα πρέπει να συμπληρώσει την ελάχιστη απαίτηση προσαρμογής. Κρίνεται σκόπιμη πρόσθετη προσπάθεια ύψους 0,5 % του ΑΕΠ το 2019 και 0,25 % του ΑΕΠ το 2020, δεδομένου του μεγέθους της παρατηρηθείσας σημαντικής απόκλισης από τη συνιστώμενη πορεία προσαρμογής προς τον μεσοπρόθεσμο δημοσιονομικό στόχο. Η εν λόγω προσπάθεια θα ήταν σύμφωνη με την προσαρμογή που συνέστησε για το 2019 το Συμβούλιο στις 4 Δεκεμβρίου 2018. Η προσπάθεια αυτή θα επιταχύνει την επάνοδο στην πορεία προσαρμογής προς τον μεσοπρόθεσμο δημοσιονομικό στόχο.

                  (9)

                  Η απαιτούμενη βελτίωση του διαρθρωτικού ισοζυγίου κατά 1 % του ΑΕΠ το 2019 και 0,75 % του ΑΕΠ το 2020 είναι συνεπής με τον ονομαστικό ρυθμό αύξησης των καθαρών πρωτογενών δημόσιων δαπανών που δεν θα υπερβεί το 4,5 % το 2019 και το 5,1 % το 2020.

                  (10)

                  Οι εαρινές προβλέψεις της Επιτροπής του 2019 προβλέπουν περαιτέρω επιδείνωση του διαρθρωτικού ισοζυγίου κατά 0,7 % του ΑΕΠ το 2019 και κατά επιπλέον 1,2 % του ΑΕΠ το 2020. Συνεπώς, η απαιτούμενη βελτίωση του διαρθρωτικού ισοζυγίου μεταφράζεται στην ανάγκη να ληφθούν μέτρα συνολικής διαρθρωτικής απόδοσης ύψους 1,7 % του ΑΕΠ το 2019 και πρόσθετα μέτρα διαρθρωτικής απόδοσης ύψους 1,95 % του ΑΕΠ το 2020 σε σύγκριση με το τρέχον βασικό σενάριο που περιλαμβάνεται στις εαρινές προβλέψεις της Επιτροπής του 2019.

                  (11)

                  Οι εαρινές προβλέψεις της Επιτροπής του 2019 προβλέπουν έλλειμμα γενικής κυβέρνησης ύψους 3,5 % του ΑΕΠ το 2019 και 4,7 % του ΑΕΠ το 2020, το οποίο υπερβαίνει το 3 % του ΑΕΠ που αποτελεί την τιμή αναφοράς που προβλέπεται από τη Συνθήκη. Η απαιτούμενη διαρθρωτική προσαρμογή φαίνεται επίσης κατάλληλη για να διασφαλιστεί ότι η Ρουμανία τηρεί την τιμή αναφοράς, 3 % του ΑΕΠ, που προβλέπεται στη Συνθήκη το 2019 και το 2020 με κάποιο περιθώριο.

                  (12)

                  Η μη ανάληψη δράσης μετά τις προηγούμενες συστάσεις για να διορθωθούν οι παρατηρηθείσες σημαντικές αποκλίσεις και ο κίνδυνος υπέρβασης της τιμής αναφοράς που προβλέπεται από τη Συνθήκη για το διορθωτικό σκέλος του ΣΣΑ επιβάλλουν την ανάληψη επείγουσας δράσης για την επάνοδο της δημοσιονομικής πολιτικής της Ρουμανίας σε συνετή πορεία.

                  (13)

                  Για να επιτύχει τους συνιστώμενους δημοσιονομικούς στόχους, είναι σημαντικό η Ρουμανία να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών.

                  (14)

                  Η Ρουμανία θα πρέπει να υποβάλει έκθεση στο Συμβούλιο σχετικά με τα μέτρα που έλαβε ανταποκρινόμενη στην παρούσα σύσταση έως τις 15 Οκτωβρίου 2019.

                  (15)

                  Είναι σκόπιμο να δημοσιοποιηθεί η παρούσα σύσταση,

            ΣΥΝΙΣΤΑ ΣΤΗ ΡΟΥΜΑΝΙΑ:

                  1)

                  να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 4,5 % το 2019 και το 5,1 % το 2020, ποσοστό που αντιστοιχεί σε ετήσια διαρθρωτική προσαρμογή ύψους 1 % του ΑΕΠ το 2019 και 0,75 % το 2020, θέτοντας έτσι τη Ρουμανία σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου·

                  2)

                  να χρησιμοποιήσει όλα τα έκτακτα έσοδα για τη μείωση του ελλείμματος· τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο·

                  3)

                  να υποβάλει έκθεση στο Συμβούλιο έως τις 15 Οκτωβρίου 2019 σχετικά με τα μέτρα που έλαβε ανταποκρινόμενη στην παρούσα σύσταση· η έκθεση θα πρέπει να περιλαμβάνει επαρκώς εξειδικευμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, με στόχο τη συμμόρφωση με την απαιτούμενη πορεία προσαρμογής, καθώς και επικαιροποιημένες και λεπτομερείς δημοσιονομικές προβολές για την περίοδο 2019-2020.
                  Η παρούσα σύσταση απευθύνεται στη Ρουμανία.

         Λουξεμβούργο, 14 Ιουνίου 2019.

               Για το Συμβούλιο

               Ο Πρόεδρος

            E.O. TEODOROVICI

         (1)  ΕΕ L 209 της 2.8.1997, σ. 1.

         (2)  Σύσταση του Συμβουλίου, της 16ης Ιουνίου 2017, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 216 της 6.7.2017, σ. 1).

         (3)  Σύσταση του Συμβουλίου, της 22ας Ιουνίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 223 της 27.6.2018, σ. 3).

         (4)  Σύσταση του Συμβουλίου, της 4ης Δεκεμβρίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 460 της 21.12.2018, σ. 1).

         (5)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στις δαπάνες για παροχές ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.


title: Σύσταση του Συμβουλίου, της 14ης Ιουνίου 2019, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία

text:
               21.6.2019

               EL

               Επίσημη Εφημερίδα της Ευρωπαϊκής Ένωσης

               C 210/4

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 14ης Ιουνίου 2019
      με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία
      (2019/C 210/02)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 10 παράγραφος 2 δεύτερο εδάφιο,
      Έχοντας υπόψη τη σύσταση της Ευρωπαϊκής Επιτροπής,
      Εκτιμώντας τα ακόλουθα:

                  (1)

                  Σύμφωνα με το άρθρο 121 της Συνθήκης, τα κράτη μέλη οφείλουν να προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

                  (2)

                  Το σύμφωνο Σταθερότητας και Ανάπτυξης (ΣΣΑ) βασίζεται στον στόχο επίτευξης υγιών δημόσιων οικονομικών ως μέσου ενίσχυσης των συνθηκών για σταθερότητα τιμών και ισχυρή βιώσιμη ανάπτυξη, ικανή να συμβάλει στη δημιουργία θέσεων απασχόλησης.

                  (3)

                  Στις 22 Ιουνίου 2018 το Συμβούλιο διαπίστωσε, σύμφωνα με το άρθρο 121 παράγραφος 4 της Συνθήκης, ότι στην Ουγγαρία το 2017 παρατηρήθηκε σημαντική απόκλιση από τον μεσοπρόθεσμο δημοσιονομικό στόχο για έλλειμμα της γενικής κυβέρνησης. Λόγω της διαπιστωθείσας σημαντικής απόκλισης, στις 22 Ιουνίου 2018, το Συμβούλιο εξέδωσε σύσταση (2) συνιστώντας στην Ουγγαρία να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (3) δεν θα υπερβεί το 2,8 % το 2018, ποσοστό που αντιστοιχεί σε ετήσια διαρθρωτική προσαρμογή ύψους 1 % του ακαθάριστου εγχώριου προϊόντος (ΑΕΠ). Συνέστησε επίσης στην Ουγγαρία να χρησιμοποιήσει όλα τα έκτακτα έσοδα για τη μείωση του ελλείμματος, θέτοντας έτσι τη χώρα σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου. Στις 4 Δεκεμβρίου 2018 το Συμβούλιο κατέληξε στο συμπέρασμα ότι η Ουγγαρία δεν είχε αναλάβει αποτελεσματική δράση σε εφαρμογή της σύστασης, της 22ας Ιουνίου 2018. Στη βάση αυτή, στις 4 Δεκεμβρίου 2018 το Συμβούλιο εξέδωσε αναθεωρημένη σύσταση (4) να λάβει η Ουγγαρία τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2019, ποσοστό που αντιστοιχεί σε ετήσια διαρθρωτική προσαρμογή ύψους 1 % του ΑΕΠ.

                  (4)

                  Το 2018, με βάση τις εαρινές προβλέψεις της Επιτροπής του 2019 και τα απολογιστικά στοιχεία του 2018 που επικυρώθηκαν από τη Eurostat, η αύξηση των καθαρών πρωτογενών δημόσιων δαπανών ήταν πολύ υψηλότερη από την τιμή αναφοράς για τις δαπάνες, γεγονός που καταδεικνύει σημαντική απόκλιση (απόκλιση ύψους 1,3 % του ΑΕΠ). Το διαρθρωτικό ισοζύγιο επιδεινώθηκε και έφθασε στο -3,7 % του ΑΕΠ, από -3,4 % του ΑΕΠ το 2017, γεγονός που επίσης καταδεικνύει σημαντική απόκλιση από τη συνιστώμενη διαρθρωτική προσαρμογή (απόκλιση ύψους 1,3 % του ΑΕΠ). Το μέγεθος της απόκλισης που υποδεικνύεται από το διαρθρωτικό ισοζύγιο επηρεάζεται αρνητικά από τη σημαντική υστέρηση των εσόδων, καθώς και από τις υψηλότερες επενδυτικές δαπάνες εν μέσω μιας ευημερούσας οικονομίας, ενώ εκτιμάται ότι υπήρξε οριακό όφελος από τη μείωση των δαπανών για τόκους. Η τιμή αναφοράς για τις δαπάνες επηρεάζεται πολύ αρνητικά από τη μεσοπρόθεσμη αύξηση του δυνητικού ΑΕΠ η οποία εφαρμόζεται στον υπολογισμό της, που περιλαμβάνει πολύ χαμηλή αύξηση του δυνητικού ΑΕΠ μετά την κρίση. Επιπλέον, ο αποπληθωριστής του ΑΕΠ στον οποίο βασίζεται η τιμή αναφοράς για τις δαπάνες δεν φαίνεται να λαμβάνει δεόντως υπόψη την αύξηση των πιέσεων του κόστους που επηρεάζουν τις κρατικές δαπάνες. Μετά την προσαρμογή για να ληφθούν υπόψη οι εν λόγω παράγοντες, η τιμή αναφοράς για τις δαπάνες φαίνεται ότι αποτυπώνει επαρκώς τη δημοσιονομική προσπάθεια και εξακολουθεί να καταδεικνύει σημαντική απόκλιση. Λαμβανομένων υπόψη των εν λόγω παραγόντων, και οι δύο δείκτες επιβεβαιώνουν την ύπαρξη σημαντικής απόκλισης από τις απαιτήσεις του προληπτικού σκέλους του ΣΣΑ το 2018.

                  (5)

                  Στις 5 Ιουνίου 2019, ύστερα από συνολική αξιολόγηση, η Επιτροπή διαπίστωσε ότι παρατηρείται σημαντική απόκλιση από την πορεία προσαρμογής προς τον μεσοπρόθεσμο δημοσιονομικό στόχο στην Ουγγαρία και εξέδωσε προειδοποίηση προς την Ουγγαρία σύμφωνα με το άρθρο 121 παράγραφος 4 της Συνθήκης και το άρθρο 10 παράγραφος 2 πρώτο εδάφιο του κανονισμού (ΕΚ) αριθ. 1466/97.

                  (6)

                  Σύμφωνα με το άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 1466/97, εντός μηνός από την ημερομηνία έκδοσης της προειδοποίησης, το Συμβούλιο πρέπει να απευθύνει σύσταση στο οικείο κράτος μέλος να λάβει τα απαραίτητα μέτρα πολιτικής. Ο κανονισμός (ΕΚ) αριθ. 1466/97 προβλέπει ότι η σύσταση τάσσει προθεσμία το πολύ πέντε μηνών στο κράτος μέλος για να αντιμετωπίσει την απόκλιση. Στη βάση αυτή, η προθεσμία της 15ης Οκτωβρίου 2019 εντός της οποίας η Ουγγαρία θα πρέπει να αντιμετωπίσει την απόκλιση φαίνεται εύλογη. Εντός της προθεσμίας αυτής, η Ουγγαρία θα πρέπει να υποβάλει έκθεση σχετικά με τα μέτρα που έχει λάβει ανταποκρινόμενη στην παρούσα σύσταση.

                  (7)

                  Βάσει των εαρινών προβλέψεων της Επιτροπής του 2019 για το κενό παραγωγής, η Ουγγαρία θα συνεχίσει να βρίσκεται σε καλή οικονομική συγκυρία το 2019 και το 2020. Ενώ το 2019 το πραγματικό ΑΕΠ εκτιμάται ότι θα αυξηθεί σύμφωνα με το δυνητικό ΑΕΠ (σε ποσοστό 3,7 %), το 2020 η αύξηση του πραγματικού ΑΕΠ (κατά 2,8 %) προβλέπεται να είναι χαμηλότερη από το δυναμικό ανάπτυξης (3,6 %). Ο δείκτης χρέους της γενικής κυβέρνησης της Ουγγαρίας είναι πάνω από το όριο του 60 % του ΑΕΠ. Ως εκ τούτου, η ελάχιστη απαιτούμενη διαρθρωτική προσπάθεια που ορίζει ο κανονισμός (ΕΚ) αριθ. 1466/97 και ο πίνακας προσαρμογής που συμφωνήθηκε από κοινού στο πλαίσιο του προληπτικού σκέλους του ΣΣΑ, που συνεκτιμά τις επικρατούσες οικονομικές συνθήκες και τις πιθανές ανησυχίες περί βιωσιμότητας, ανέρχεται σε τουλάχιστον 0,75 % του ΑΕΠ για το 2019 και το 2020.

                  (8)

                  Το διαρθρωτικό έλλειμμα της Ουγγαρίας αυξήθηκε κατά 1,6 % του ΑΕΠ το 2017 και κατά 0,3 % του ΑΕΠ το 2018 και ανήλθε σε 3,7 % του ΑΕΠ το 2018. Στις εαρινές προβλέψεις της Επιτροπής του 2019 προβλέπεται να μειωθεί από το 2019. Μια πρόσθετη προσπάθεια, που είναι αναγκαία για να διορθωθούν οι σωρευμένες αποκλίσεις και να επανέλθει η Ουγγαρία σε κατάλληλη τροχιά εξυγίανσης μετά τις αποκλίσεις που σημειώθηκαν από το 2017 θα πρέπει να συμπληρώσει την ελάχιστη απαίτηση προσαρμογής το 2019. Μια πρόσθετη προσπάθεια, σε σύγκριση με εκείνη που προκύπτει από τον πίνακα προσαρμογής που συμφωνήθηκε από κοινού στο πλαίσιο του προληπτικού σκέλους του ΣΣΑ, ύψους 0,25 % του ΑΕΠ το 2019, φαίνεται εύλογη, δεδομένου του μεγέθους της παρατηρηθείσας σημαντικής απόκλισης από τη συνιστώμενη πορεία προσαρμογής για την επίτευξη του μεσοπρόθεσμου στόχου και θα επιταχύνει την προσαρμογή προς την κατεύθυνση του μεσοπρόθεσμου δημοσιονομικού στόχου. Η απαιτούμενη προσπάθεια για το 2019 είναι σύμφωνη με την προσαρμογή που συνέστησε το Συμβούλιο στις 4 Δεκεμβρίου 2018. Για το 2020 η ελάχιστη απαίτηση προσαρμογής ύψους 0,75 % του ΑΕΠ φαίνεται εύλογη, υπό την προϋπόθεση της συμμόρφωσης με την απαιτούμενη προσαρμογή το 2019.

                  (9)

                  Η απαιτούμενη βελτίωση του διαρθρωτικού ισοζυγίου κατά 1 % του ΑΕΠ το 2019 και 0,75 % του ΑΕΠ το 2020 είναι συνεπής με ονομαστικό ρυθμό αύξησης των καθαρών πρωτογενών δημόσιων δαπανών που δεν θα υπερβεί το 3,3 % το 2019 και το 4,7 % το 2020.

                  (10)

                  Οι εαρινές προβλέψεις της Επιτροπής του 2019 προβλέπουν βελτίωση του διαρθρωτικού ισοζυγίου κατά 0,4 % του ΑΕΠ το 2019 και κατά επιπλέον 0,6 % του ΑΕΠ το 2020. Συνεπώς, μια βελτίωση του διαρθρωτικού ισοζυγίου κατά 1 % του ΑΕΠ το 2019 και 0,75 % του ΑΕΠ το 2020 μεταφράζεται στην ανάγκη να ληφθούν μέτρα συνολικής διαρθρωτικής απόδοσης ύψους 0,6 % του ΑΕΠ για το 2019 και πρόσθετα μέτρα διαρθρωτικής απόδοσης ύψους 0,2 % του ΑΕΠ για το 2020 σε σύγκριση με το τρέχον βασικό σενάριο αναφοράς που περιλαμβάνεται στις εαρινές προβλέψεις της Επιτροπής του 2019.

                  (11)

                  Η μη ανάληψη δράσης μετά τις προγενέστερες συστάσεις για να διορθωθεί η παρατηρηθείσα σημαντική απόκλιση επιβάλλουν την ανάληψη επείγουσας δράσης για την επάνοδο της δημοσιονομικής πολιτικής της Ουγγαρίας σε συνετή πορεία.

                  (12)

                  Για να επιτύχει η Ουγγαρία τους συνιστώμενους δημοσιονομικούς στόχους, είναι σημαντικό να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών.

                  (13)

                  Η Ουγγαρία θα πρέπει να υποβάλει έκθεση στο Συμβούλιο σχετικά με τα μέτρα που έλαβε ανταποκρινόμενη στην παρούσα σύσταση έως τις 15 Οκτωβρίου 2019.

                  (14)

                  Είναι σκόπιμο να δημοσιοποιηθεί η παρούσα σύσταση,

            ΣΥΝΙΣΤΑ ΣΤΗΝ ΟΥΓΓΑΡΙΑ:

                  1)

                  να λάβει τα αναγκαία μέτρα για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 3,3 % το 2019 και το 4,7 % το 2020, ποσοστό το οποίο αντιστοιχεί σε ετήσια διαρθρωτική προσαρμογή ύψους 1 % του ΑΕΠ το 2019 και 0,75 % του ΑΕΠ το 2020, θέτοντας έτσι την Ουγγαρία σε κατάλληλη πορεία προσαρμογής για την επίτευξη του μεσοπρόθεσμου δημοσιονομικού στόχου·

                  2)

                  να χρησιμοποιήσει όλα τα έκτακτα έσοδα για τη μείωση του ελλείμματος· τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο·

                  3)

                  να υποβάλει έκθεση στο Συμβούλιο έως τις 15 Οκτωβρίου 2019 σχετικά με τα μέτρα που έλαβε ανταποκρινόμενη στην παρούσα σύσταση· η έκθεση θα πρέπει να περιλαμβάνει επαρκώς εξειδικευμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, με στόχο τη συμμόρφωση με την απαιτούμενη πορεία προσαρμογής, καθώς και επικαιροποιημένες και λεπτομερείς δημοσιονομικές προβολές για την περίοδο 2019-2020.
                  Η παρούσα σύσταση απευθύνεται στην Ουγγαρία.

         Λουξεμβούργο, 14 Ιουνίου 2019.

               Για το Συμβούλιο

               Ο Πρόεδρος

            E.O. TEODOROVICI

         (1)  ΕΕ L 209 της 2.8.1997, σ. 1.

         (2)  Σύσταση του Συμβουλίου, της 22ας Ιουνίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στην Ουγγαρία (ΕΕ C 223 της 27.6.2018, σ. 1).

         (3)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στις δαπάνες για παροχές ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

         (4)  Σύσταση του Συμβουλίου, της 4ης Δεκεμβρίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία (ΕΕ C 460 της 21.12.2018, σ. 4).


title: Σύσταση του Συμβουλίου της 5ης Δεκεμβρίου 2019 με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία2019/C 420/01

text:
               13.12.2019

               EL

               Επίσημη Εφημερίδα της Ευρωπαϊκής Ένωσης

               C 420/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 5ης Δεκεμβρίου 2019
      με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία
      (2019/C 420/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,
      Έχοντας υπόψη τον κανονισμό (ΕΚ) αριθ. 1466/97, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 10 παράγραφος 2 δεύτερο εδάφιο,
      Έχοντας υπόψη τη σύσταση της Ευρωπαϊκής Επιτροπής,
      Εκτιμώντας τα ακόλουθα:

                  (1)

                  Σύμφωνα με το άρθρο 121 της Συνθήκης, τα κράτη μέλη προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

                  (2)

                  Το σύμφωνο Σταθερότητας και Ανάπτυξης βασίζεται στον στόχο επίτευξης υγιών δημόσιων οικονομικών ως μέσου ενίσχυσης των συνθηκών για σταθερότητα τιμών και ισχυρή βιώσιμη ανάπτυξη, ικανή να συμβάλει στη δημιουργία θέσεων απασχόλησης.

                  (3)

                  Στις 22 Ιουνίου 2018, το Συμβούλιο διαπίστωσε, σύμφωνα με το άρθρο 121 παράγραφος 4 της Συνθήκης, ότι το 2017 παρατηρήθηκε στην Ουγγαρία σημαντική απόκλιση από τον μεσοπρόθεσμο δημοσιονομικό στόχο. Λόγω της διαπιστωθείσας αυτής σημαντικής απόκλισης, στις 22 Ιουνίου 2018 (2) το Συμβούλιο εξέδωσε σύσταση συνιστώντας στην Ουγγαρία να λάβει τα αναγκαία μέτρα να λάβει τα αναγκαία μέτρα για την αντιμετώπιση της εν λόγω απόκλισης. Το Συμβούλιο διαπίστωσε στη συνέχεια ότι η Ουγγαρία δεν είχε λάβει αποτελεσματικά μέτρα σε εφαρμογή της εν λόγω σύστασης και στις 4 Δεκεμβρίου 2018 εξέδωσε αναθεωρημένη σύσταση (3). Το Συμβούλιο διαπίστωσε στη συνέχεια ότι η Ουγγαρία δεν είχε λάβει αποτελεσματικά μέτρα σε εφαρμογή της εν λόγω αναθεωρημένης σύστασης.

                  (4)

                  Στις 14 Ιουνίου 2019 το Συμβούλιο διαπίστωσε ότι το 2018 είχε σημειωθεί και πάλι σημαντική παρατηρηθείσα απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία. Βάσει αυτού, το Συμβούλιο εξέδωσε σύσταση (4) προς την Ουγγαρία να λάβει τα αναγκαία μέτρα προκειμένου να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (5) δεν θα υπερβεί το 3,3 % το 2019 και το 4,7 % το 2020, ποσοστά που αντιστοιχούν σε ετήσια διαρθρωτική προσαρμογή της τάξης του 1 % του ακαθάριστου εγχώριου προϊόντος (ΑΕΠ) το 2019 και του 0,75 % του ΑΕΠ το 2020. Επίσης, το Συμβούλιο συνέστησε στην Ουγγαρία να χρησιμοποιήσει όλα τα έκτακτα έσοδα για τη μείωση του ελλείμματος, και ότι τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Οκτωβρίου 2019 για να υποβάλει η Ουγγαρία έκθεση σχετικά με τη δράση που ανέλαβε σε εφαρμογή της σύστασης της 14ης Ιουνίου 2019.

                  (5)

                  Στις 9 Ιουλίου 2019 το Συμβούλιο εξέδωσε σύσταση (6) συστήνοντας στην Ουγγαρία να διασφαλίσει τη συμμόρφωσή της το 2019 και το 2020 με τη σύσταση του Συμβουλίου της 14ης Ιουνίου 2019, ώστε να διορθωθεί η σημαντική απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου.

                  (6)

                  Στις 26 Σεπτεμβρίου 2019, η Επιτροπή διοργάνωσε αποστολή ενισχυμένης εποπτείας στην Ουγγαρία για τους σκοπούς της επιτόπιας παρακολούθησης, σύμφωνα με το άρθρο -11 παράγραφος 2 του κανονισμού (ΕΚ) αριθ. 1466/97. Η Επιτροπή, αφού διαβίβασε τα προσωρινά πορίσματά της στις ουγγρικές αρχές για να διατυπώσουν παρατηρήσεις, υπέβαλε έκθεση με τα πορίσματά της στο Συμβούλιο στις 20 Νοεμβρίου 2019. Τα εν λόγω πορίσματα δημοσιοποιήθηκαν.

                  (7)

                  Στις 15 Οκτωβρίου 2019 οι ουγγρικές αρχές υπέβαλαν έκθεση σχετικά με την αποτελεσματική δράση που ανέλαβαν σε εφαρμογή της σύστασης του Συμβουλίου της 14ης Ιουνίου 2019. Λαμβανομένων υπόψη των πληροφοριών που παρείχαν οι ουγγρικές αρχές στην έκθεσή τους και της συνολικής αξιολόγησης βάσει των φθινοπωρινών προβλέψεων της Επιτροπής του 2019, στις 20 Νοεμβρίου 2019 το συμβούλιο κατέληξε στο συμπέρασμα ότι η Ουγγαρία δεν έχει λάβει αποτελεσματικά μέτρα σε εφαρμογή της σύστασης του Συμβουλίου της 14ης Ιουνίου 2019.

                  (8)

                  Λόγω της μη ανάληψης αποτελεσματικής δράσης από την Ουγγαρία και της σωρευμένης απόκλισης από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου, είναι σκόπιμο να απευθυνθεί προς την Ουγγαρία αναθεωρημένη σύσταση σχετικά με τα ενδεδειγμένα μέτρα που πρέπει να ληφθούν δυνάμει του άρθρου 121 παράγραφος 4 της Συνθήκης.

                  (9)

                  Με βάση τις εαρινές προβλέψεις της Επιτροπής του 2019, το διαρθρωτικό ισοζύγιο της Ουγγαρίας προβλέπεται να βελτιωθεί κατά 0,5 % του ΑΕΠ το 2019 και κατά επιπλέον 1,2 % του ΑΕΠ το 2020. Συνεπώς, εκτιμάται ότι το 2019 και το 2020 το διαρθρωτικό έλλειμμα θα αποκλίνει αντιστοίχως κατά 1,8 % του ΑΕΠ και κατά 1,1 % του ΑΕΠ από τον μεσοπρόθεσμο δημοσιονομικό στόχο του 1,5 % του ΑΕΠ.

                  (10)

                  Προκειμένου να επανέλθει η Ουγγαρία σε κατάλληλη πορεία προσαρμογής κατόπιν των υπερβάσεων του παρελθόντος, η ετήσια διαρθρωτική προσαρμογή ύψους 0,75 % του ΑΕΠ για το 2020, την οποία συνέστησε το Συμβούλιο στις 14 Ιουνίου 2019, φαίνεται ενδεδειγμένη υπό το πρίσμα του συνόλου των μακροοικονομικών δημοσιονομικών εξελίξεων στο πλαίσιο της αναμενόμενης επιβράδυνσης της οικονομικής δραστηριότητας κατά τα επόμενα έτη, δεδομένου ότι οι κυκλικοί παράγοντες, που στηρίζουν την ανάπτυξη τα τελευταία χρόνια, αναμένεται να μειωθούν σταδιακά.

                  (11)

                  Με βάση τις φθινοπωρινές προβλέψεις της Επιτροπής του 2019, η απαιτούμενη βελτίωση του διαρθρωτικού ισοζυγίου κατά 0,75 % του ΑΕΠ το 2020 είναι συνεπής με τον ονομαστικό ρυθμό αύξησης των καθαρών πρωτογενών δημόσιων δαπανών που δεν θα υπερβαίνει το 4,7 %.

                  (12)

                  Σύμφωνα με τις φθινοπωρινές προβλέψεις της Επιτροπής του 2019, το διαρθρωτικό έλλειμμα της Ουγγαρίας αναμένεται να βελτιωθεί κατά 1,2 % του ΑΕΠ το 2020, ενώ η τιμή αναφοράς για τις δαπάνες δείχνει απόκλιση από την απαίτηση. Με βάση τις τρέχουσες προβλέψεις, και lαμβανομένων υπόψη των παραγόντων που επηρεάζουν τόσο το διαρθρωτικό ισοζύγιο όσο και την τιμή αναφοράς για τις δαπάνες αναμένεται ότι ο προϋπολογισμός για το 2020 που εγκρίθηκε από την ουγγρική κυβέρνηση θα επιτρέψει να καταβληθούν οι απαιτούμενες προσπάθειες.

                  (13)

                  Λόγω της μη ανάληψης δράσης μετά τις προγενέστερες συστάσεις για τη διόρθωση της σημαντικής απόκλισης που παρατηρήθηκε, επιβάλλεται να ληφθούν μέτρα για την επάνοδο της δημοσιονομικής πολιτικής της Ουγγαρίας σε συνετή πορεία.

                  (14)

                  Για να επιτύχει η Ουγγαρία τους συνιστώμενους δημοσιονομικούς στόχους, είναι σημαντικό να λάβει και να εφαρμόσει αυστηρά τα αναγκαία μέτρα, να παρακολουθεί εκ του σύνεγγυς την εξέλιξη των τρεχουσών δαπανών και να συγκρατεί τις υπερβολικές δαπάνες στα τέλη του έτους.

                  (15)

                  Οι απαιτήσεις που διατυπώνονται στην παρούσα σύσταση αντικαθιστούν τα αντίστοιχα στοιχεία που ορίζονται στη σύσταση του Συμβουλίου της 14ης Ιουνίου 2019.

                  (16)

                  Η Ουγγαρία θα πρέπει να υποβάλει στο Συμβούλιο έκθεση σχετικά με τη δράση που ανέλαβε σε εφαρμογή της παρούσας σύστασης, έως τις 15 Απριλίου 2020, ενδεχομένως στο πλαίσιο του προγράμματος σύγκλισης που υποβάλλεται σύμφωνα με το άρθρο 7 του κανονισμού (ΕΚ) αριθ. 1466/97.

                  (17)

                  Είναι σκόπιμο για την παρούσα σύσταση να δημοσιοποιηθεί,

            ΣΥΝΙΣΤΑ ΣΤΗΝ ΟΥΓΓΑΡΙΑ:

                  1)

                  να λάβει τα μέτρα που είναι αναγκαία για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 4,7 % το 2020, ποσοστό που αντιστοιχεί σε ετήσια διαρθρωτική προσαρμογή ύψους 0,75 % του ΑΕΠ, θέτοντας έτσι την Ουγγαρία σε ενδεδειγμένη πορεία προσαρμογής για την επίτευξη του μεσοπρόθεσμου δημοσιονομικού στόχου.

                  2)

                  να χρησιμοποιήσει όλα τα έκτακτα έσοδα για τη μείωση του ελλείμματος· να αντισταθμίσει τυχόν απρόβλεπτη υστέρηση εσόδων με μόνιμα δημοσιονομικά μέτρα υψηλής ποιότητας· να διασφαλίσει ότι τα μέτρα δημοσιονομικής εξυγίανσης εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο.

                  3)

                  να υποβάλει έκθεση στο Συμβούλιο έως τις 15 Απριλίου 2020 σχετικά με τα μέτρα που έχει λάβει σε εφαρμογή της παρούσας σύστασης· να διασφαλίσει ότι η έκθεση περιλαμβάνει επαρκώς εξειδικευμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, με στόχο τη συμμόρφωση με την απαιτούμενη πορεία προσαρμογής, καθώς και επικαιροποιημένες και λεπτομερείς δημοσιονομικές προβολές για το 2020.

         Η παρούσα σύσταση απευθύνεται στην Ουγγαρία.
         Βρυξέλλες, 5 Δεκεμβρίου 2019.

               Για το Συμβούλιο

               Ο Πρόεδρος

            M. LINTILÄ

         (1)  ΕΕ L 209 της 2.8.1997, σ. 1.

         (2)  Σύσταση του Συμβουλίου, της 22ας Ιουνίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στην Ουγγαρία (ΕΕ C 223 της 27.6.2018, σ. 1).

         (3)  Σύσταση του Συμβουλίου, της 4ης Δεκεμβρίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία (ΕΕ C 460 της 21.12.2018, σ. 4).

         (4)  Σύσταση του Συμβουλίου, της 14ης Ιουνίου 2019, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στην Ουγγαρία (ΕΕ C 210 της 21.6.2019, σ. 4).

         (5)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

         (6)  Σύσταση του Συμβουλίου, της 9ης Ιουλίου 2019, σχετικά με το Εθνικό Πρόγραμμα Μεταρρυθμίσεων της Ουγγαρίας για το 2019 και τη διατύπωση γνώμης του Συμβουλίου σχετικά με το Πρόγραμμα Σύγκλισης της Ουγγαρίας για το 2019 (ΕΕ C 301 της 5.9.2019, σ. 101).


title: Σύσταση του Συμβουλίου της 5ης Δεκεμβρίου 2019 με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία2019/C 420/02

text:
               13.12.2019

               EL

               Επίσημη Εφημερίδα της Ευρωπαϊκής Ένωσης

               C 420/4

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 5ης Δεκεμβρίου 2019
      με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία
      (2019/C 420/02)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 4,
      Έχοντας υπόψη τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 10 παράγραφος 2 δεύτερο εδάφιο,
      Έχοντας υπόψη τη σύσταση της Ευρωπαϊκής Επιτροπής,
      Εκτιμώντας τα ακόλουθα:

                  (1)

                  Σύμφωνα με το άρθρο 121 της Συνθήκης, τα κράτη μέλη προωθούν υγιή δημόσια οικονομικά μεσοπρόθεσμα μέσω του συντονισμού των οικονομικών πολιτικών και της πολυμερούς εποπτείας, με σκοπό να αποφεύγονται τα υπερβολικά δημοσιονομικά ελλείμματα.

                  2)

                  Το σύμφωνο Σταθερότητας και Ανάπτυξης βασίζεται στον στόχο επίτευξης υγιών δημόσιων οικονομικών ως μέσου ενίσχυσης των συνθηκών για σταθερότητα τιμών και ισχυρή βιώσιμη ανάπτυξη, ικανή να συμβάλει στη δημιουργία θέσεων απασχόλησης.

                  (3)

                  Τον Ιούνιο του 2017 και τον Ιούνιο του 2018, το Συμβούλιο διαπίστωσε, σύμφωνα με το άρθρο 121 παράγραφος 4 της Συνθήκης, ότι το 2016 και το 2017 αντιστοίχως υπήρχε σημαντική παρατηρηθείσα απόκλιση από τον μεσοπρόθεσμο δημοσιονομικό στόχο της Ρουμανίας ή από την πορεία προσαρμογής για την επίτευξή του. Λόγω αυτών των σημαντικών αποκλίσεων, το Συμβούλιο εξέδωσε τις συστάσεις της 16ης Ιουνίου 2017 (2) και της 22ας Ιουνίου 2018 (3) συνιστώντας στη Ρουμανία να λάβει τα αναγκαία μέτρα για την αντιμετώπιση των εν λόγω αποκλίσεων. Το Συμβούλιο διαπίστωσε στη συνέχεια ότι η Ρουμανία δεν είχε λάβει αποτελεσματικά μέτρα σε εφαρμογή των εν λόγω συστάσεων και εξέδωσε αναθεωρημένες συστάσεις στις 5 Δεκεμβρίου 2017 (4) και στις 4 Δεκεμβρίου 2018 (5) αντιστοίχως. Το Συμβούλιο διαπίστωσε στη συνέχεια ότι η Ρουμανία δεν είχε λάβει αποτελεσματικά μέτρα ούτε σε εφαρμογή των αναθεωρημένων συστάσεων αυτών.

                  (4)

                  Στις 14 Ιουνίου 2019, το Συμβούλιο διαπίστωσε ότι το 2018 είχε σημειωθεί και πάλι σημαντική παρατηρηθείσα απόκλιση από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία. Επί αυτής της βάσεως εξέδωσε σύσταση (6) να λάβει η Ρουμανία τα αναγκαία μέτρα προκειμένου να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (7) δεν θα υπερβεί το 4,5 % το 2019 και το 5,1 % το 2020, ποσοστά που αντιστοιχούν σε ετήσια διαρθρωτική προσαρμογή της τάξης του 1 % του ακαθάριστου εγχώριου προϊόντος (ΑΕΠ) το 2019 και του 0,75 % του ΑΕΠ το 2020. Επίσης συνέστησε στη Ρουμανία να χρησιμοποιήσει όλα τα έκτακτα έσοδα για τη μείωση του ελλείμματος και ότι τα μέτρα δημοσιονομικής εξυγίανσης θα πρέπει να εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο. Το Συμβούλιο όρισε ως προθεσμία την 15η Οκτωβρίου 2019 για να υποβάλει η Ρουμανία έκθεση σχετικά με τα μέτρα που έλαβε σε εφαρμογή της σύστασης της 14ης Ιουνίου 2019.

                  (5)

                  Στις 9 Ιουλίου 2019, το Συμβούλιο εξέδωσε σύσταση (8) συνιστώντας στη Ρουμανία να διασφαλίσει, κατά το 2019 και το 2020, τη συμμόρφωση με τη σύσταση του Συμβουλίου της 14ης Ιουνίου 2019, με σκοπό τη διόρθωση της σημαντικής απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου.

                  (6)

                  Στις 25 Σεπτεμβρίου 2019, η Επιτροπή ανέλαβε αποστολή ενισχυμένης εποπτείας στη Ρουμανία για τους σκοπούς της επιτόπιας παρακολούθησης, σύμφωνα με το άρθρο 11 παράγραφος 2 του κανονισμού (ΕΚ) αριθ. 1466/97. Η Επιτροπή, αφού διαβίβασε τα προσωρινά πορίσματά της στις ρουμανικές αρχές για να διατυπώσουν παρατηρήσεις, υπέβαλε έκθεση με τα πορίσματά της στο Συμβούλιο στις 20 Νοεμβρίου 2019. Τα εν λόγω πορίσματα δημοσιοποιήθηκαν.

                  (7)

                  Στις 15 Οκτωβρίου 2019, οι ρουμανικές αρχές υπέβαλαν έκθεση σχετικά με τα αποτελεσματικά μέτρα που έλαβαν σε εφαρμογή της σύστασης του Συμβουλίου της 14ης Ιουνίου 2019. Λαμβανομένων υπόψη των πληροφοριών που παρείχαν οι ρουμανικές αρχές στην έκθεσή τους και της συνολικής αξιολόγησης βάσει των φθινοπωρινών προβλέψεων της Επιτροπής του 2019, το Συμβούλιο, στις 5 Δεκεμβρίου 2019, κατέληξε στο συμπέρασμα ότι η Ρουμανία δεν έχει λάβει αποτελεσματικά μέτρα σε εφαρμογή της σύστασης του Συμβουλίου της 14ης Ιουνίου 2019.

                  (8)

                  Λόγω της μη ανάληψης αποτελεσματικής δράσης από την Ρουμανία και της σωρευμένης μεγάλης απόκλισης από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου, είναι σκόπιμο να απευθυνθεί προς τη Ρουμανία αναθεωρημένη σύσταση σχετικά με τα ενδεδειγμένα μέτρα που πρέπει να ληφθούν δυνάμει του άρθρου 121 παράγραφος 4 της ΣΛΕΕ.

                  (9)

                  Με βάση τις φθινοπωρινές προβλέψεις της Επιτροπής του 2019, το διαρθρωτικό ισοζύγιο της Ρουμανίας αναμένεται να επιδεινωθεί κατά 0,8 % του ΑΕΠ το 2019 και εκ νέου κατά 0,8 % του ΑΕΠ το 2020. Συνεπώς, κατά το 2019 και το 2020 το διαρθρωτικό έλλειμμα εκτιμάται σε 2,5 % του ΑΕΠ και σε 3,4 % του ΑΕΠ αντιστοίχως, κατ’ απόκλιση από τον μεσοπρόθεσμο δημοσιονομικό στόχο του 1,0 % του ΑΕΠ.

                  (10)

                  Για να διορθωθούν οι σωρευμένες αποκλίσεις και να επανέλθει η Ρουμανία σε ενδεδειγμένη πορεία προσαρμογής κατόπιν των υπερβάσεων του παρελθόντος, η συνιστώμενη ετήσια διαρθρωτική προσαρμογή ύψους 0,75 % του ΑΕΠ για το 2020 σύμφωνα με τη σύσταση του Συμβουλίου της 14ης Ιουνίου 2019 θα πρέπει να συμπληρωθεί με πρόσθετη προσπάθεια. Κρίνεται σκόπιμη πρόσθετη προσπάθεια ύψους 0,25 % του ΑΕΠ, δεδομένου του μεγέθους των σωρευμένων αποκλίσεων από τη συνιστώμενη πορεία προσαρμογής για την επίτευξη του μεσοπρόθεσμου δημοσιονομικού στόχου. Η πρόσθετη αυτή προσπάθεια θα επιταχύνει την επάνοδο στην πορεία προσαρμογής για την επίτευξη του μεσοπρόθεσμου δημοσιονομικού στόχου χωρίς να θέτει την οικονομική ανάπτυξη σε κίνδυνο.

                  (11)

                  Οι φθινοπωρινές προβλέψεις της Επιτροπής του 2019 προβλέπουν έλλειμμα της γενικής κυβέρνησης ύψους 3,6 % το 2019 και 4,4 % το 2020, ποσοστά τα οποία υπερβαίνουν το 3 % του ΑΕΠ που αποτελεί την τιμή αναφοράς που προβλέπεται στη Συνθήκη. Η απαιτούμενη διαρθρωτική προσαρμογή φαίνεται επίσης ενδεδειγμένη προκειμένου να εξασφαλιστεί ότι το 2020 η Ρουμανία θα τηρήσει την τιμή αναφοράς 3 % του ΑΕΠ που προβλέπεται στη Συνθήκη.

                  (12)

                  Με βάση τις φθινοπωρινές προβλέψεις της Επιτροπής του 2019, η απαιτούμενη βελτίωση του διαρθρωτικού ισοζυγίου κατά 1,0 % του ΑΕΠ το 2020 είναι συνεπής με τον ονομαστικό ρυθμό αύξησης των καθαρών πρωτογενών δημόσιων δαπανών που δεν θα υπερβαίνει το 4,4 %.

                  (13)

                  Οι φθινοπωρινές προβλέψεις της Επιτροπής του 2019 προβλέπουν επιδείνωση του διαρθρωτικού ισοζυγίου της Ρουμανίας κατά 0,8 % του ΑΕΠ το 2020. Συνεπώς, η διαρθρωτική βελτίωση κατά 1,0 % του ΑΕΠ μεταφράζεται στην ανάγκη να ληφθούν μέτρα συνολικής απόδοσης της τάξης του 1,8 % του ΑΕΠ σε διαρθρωτικούς όρους σε σύγκριση με το ισχύον βασικό σενάριο αναφοράς που περιλαμβάνεται στις φθινοπωρινές προβλέψεις της Επιτροπής του 2019.

                  (14)

                  Η μη ανάληψη δράσης μετά από προγενέστερες συστάσεις για να διορθωθεί η διαπιστωθείσα σημαντική απόκλιση και ο κίνδυνος της υπέρβασης της τιμής αναφοράς που προβλέπεται από τη Συνθήκη επιβάλλουν την ανάληψη επείγουσας δράσης για την επάνοδο της δημοσιονομικής πολιτικής της Ρουμανίας σε μια συνετή πορεία.

                  (15)

                  Για να επιτύχει τους συνιστώμενους δημοσιονομικούς στόχους, είναι σημαντικό η Ρουμανία να θεσπίσει και να εφαρμόσει αυστηρά τα αναγκαία μέτρα και να παρακολουθεί εκ του σύνεγγυς την εξέλιξη των τρεχουσών δαπανών.

                  (16)

                  Οι απαιτήσεις που διατυπώνονται στην παρούσα σύσταση αντικαθιστούν τα αντίστοιχα στοιχεία που ορίζονται στη σύσταση του Συμβουλίου της 14ης Ιουνίου 2019.

                  (17)

                  Η Ρουμανία θα πρέπει να υποβάλει έκθεση στο Συμβούλιο σχετικά με τα μέτρα που έλαβε σε εφαρμογή της παρούσας σύστασης έως τις 15 Απριλίου 2020, ενδεχομένως στο πλαίσιο του προγράμματος σύγκλισης που υποβάλλεται σύμφωνα με το άρθρο 7 του κανονισμού (ΕΚ) αριθ. 1466/97.

                  (18)

                  Είναι σκόπιμο να δημοσιοποιηθεί η παρούσα σύσταση,

            ΣΥΝΙΣΤΑ ΣΤΗ ΡΟΥΜΑΝΙΑ:

                  1)

                  να λάβει τα μέτρα που είναι αναγκαία για να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών δεν θα υπερβεί το 4,4 % το 2020, ποσοστό που αντιστοιχεί σε ετήσια διαρθρωτική προσαρμογή ύψους 1,0 % του ΑΕΠ, θέτοντας έτσι τη Ρουμανία σε ενδεδειγμένη πορεία προσαρμογής για την επίτευξη του μεσοπρόθεσμου δημοσιονομικού στόχου·

                  2)

                  να χρησιμοποιήσει όλα τα έκτακτα έσοδα για τη μείωση του ελλείμματος, να διασφαλίσει ότι τα μέτρα δημοσιονομικής εξυγίανσης εξασφαλίζουν τη διαρκή βελτίωση του διαρθρωτικού ισοζυγίου της γενικής κυβέρνησης με ευνοϊκό για την ανάπτυξη τρόπο·

                  3)

                  να υποβάλει έκθεση στο Συμβούλιο έως τις 15 Απριλίου 2020 σχετικά με τα μέτρα που έχει λάβει σε εφαρμογή της παρούσας σύστασης, να διασφαλίσει ότι η έκθεση περιλαμβάνει επαρκώς εξειδικευμένα μέτρα που έχουν εξαγγελθεί με αξιόπιστο τρόπο, συμπεριλαμβανομένων των δημοσιονομικών επιπτώσεων καθενός από αυτά, με στόχο τη συμμόρφωση με την απαιτούμενη πορεία προσαρμογής, καθώς και επικαιροποιημένες και λεπτομερείς δημοσιονομικές προβολές για το 2020.

         Η παρούσα σύσταση απευθύνεται στη Ρουμανία.
         Βρυξέλλες, 5 Δεκεμβρίου 2019.

               Για το Συμβούλιο

               Ο Πρόεδρος

            M. LINTILÄ

         (1)  ΕΕ L 209 της 2.8.1997, σ. 1.

         (2)  Σύσταση του Συμβουλίου, της 16ης Ιουνίου 2017, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 216 της 6.7.2017, σ. 1).

         (3)  Σύσταση του Συμβουλίου, της 22ας Ιουνίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 223 της 27.6.2018, σ. 3).

         (4)  Σύσταση του Συμβουλίου, της 5ης Δεκεμβρίου 2017, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής προς την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 439 της 20.12.2017, σ. 1).

         (5)  Σύσταση του Συμβουλίου, της 4ης Δεκεμβρίου 2018, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 460 της 21.12.2018, σ. 1).

         (6)  Σύσταση του Συμβουλίου, της 14ης Ιουνίου 2019, με σκοπό τη διόρθωση της σημαντικής παρατηρηθείσας απόκλισης από την πορεία προσαρμογής για την επίτευξη του μεσοπρόθεσμου δημοσιονομικού στόχου στη Ρουμανία (ΕΕ C 210 της 21.6.2019, σ. 1).

         (7)  Οι καθαρές πρωτογενείς δημόσιες δαπάνες αποτελούνται από τις συνολικές δημόσιες δαπάνες, εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε διάστημα τετραετίας. Συνυπολογίζονται τα μέτρα διακριτικής ευχέρειας στο σκέλος των εσόδων ή οι αυξήσεις εσόδων που είναι υποχρεωτικές διά νόμου. Τα έκτακτα μέτρα τόσο στο σκέλος των εσόδων όσο και στο σκέλος των δαπανών συμψηφίζονται.

         (8)  Σύσταση του Συμβουλίου, της 9ης Ιουλίου 2019, σχετικά με το εθνικό πρόγραμμα μεταρρυθμίσεων της Ρουμανίας του 2019 και τη διατύπωση γνώμης του Συμβουλίου σχετικά με το πρόγραμμα σύγκλισης της Ρουμανίας του 2019 (ΕΕ C 301 της 5.9.2019, σ. 135).


title: Σύσταση της Ευρωπαϊκής Κεντρικής Τράπεζας, της 14ης Φεβρουαρίου 2019, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Banque centrale du Luxembourg (ΕΚΤ/2019/6)

text:
               20.2.2019

               EL

               Επίσημη Εφημερίδα της Ευρωπαϊκής Ένωσης

               C 67/1

      ΣΥΣΤΑΣΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
      της 14ης Φεβρουαρίου 2019
      προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Banque centrale du Luxembourg
      (ΕΚΤ/2019/6)
      (2019/C 67/01)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
      Εκτιμώντας τα ακόλουθα:

                  (1)

                  Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

                  (2)

                  Η θητεία της Deloitte Audit sarl, έως πρότινος εξωτερικού ελεγκτή της Banque centrale du Luxembourg, έληξε με το πέρας του ελέγχου για το οικονομικό έτος 2018. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2019.

                  (3)

                  Η Banque centrale du Luxembourg επέλεξε την Ernst & Young S.A. ως εξωτερικό της ελεγκτή για τα οικονομικά έτη 2019 έως 2023,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      Συνιστάται ο διορισμός της Ernst & Young S.A. ως εξωτερικού ελεγκτή της Banque centrale du Luxembourg για τα οικονομικά έτη 2019 έως 2023.

         Φρανκφούρτη, 14 Φεβρουαρίου 2019.

               Ο Πρόεδρος της ΕΚΤ

            Mario DRAGHI


               5.4.2019

               EL

               Επίσημη Εφημερίδα της Ευρωπαϊκής Ένωσης

               C 129/49

      P8_TA(2018)0059
      Μείωση των πηγών εσόδων των τζιχαντιστών — βάζοντας στο στόχαστρο τη χρηματοδότηση της τρομοκρατίας
      Σύσταση του Ευρωπαϊκού Κοινοβουλίου της 1ης Μαρτίου 2018 προς το Συμβούλιο, την Επιτροπή και την Αντιπρόεδρο της Επιτροπής/Ύπατη Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας, σχετικά με τη μείωση των πηγών εσόδων των τζιχαντιστών — βάζοντας στο στόχαστρο τη χρηματοδότηση της τρομοκρατίας (2017/2203(INI))
      (2019/C 129/07)

         Το Ευρωπαϊκό Κοινοβούλιο,

                  —

                  έχοντας υπόψη τη διεθνή σύμβαση του 1999 για την καταστολή της χρηματοδότησης της τρομοκρατίας,

                  —

                  έχοντας υπόψη το ψήφισμά του, της 27ης Οκτωβρίου 2016, σχετικά με την κατάσταση στο Βόρειο Ιράκ/Μοσούλη (1) και το ψήφισμά του της 30ης Απριλίου 2015 σχετικά με την καταστροφή τόπων πολιτισμικής σημασίας που διαπράττεται από το Ισλαμικό Κράτος (ISIS/Daesh) (2),

                  —

                  έχοντας υπόψη τη Συνολική Στρατηγική της ΕΕ για την Εξωτερική Πολιτική και την Πολιτική Ασφαλείας,

                  —

                  έχοντας υπόψη τον κανονισμό (ΕΚ) αριθ. 1210/2003 του Συμβουλίου, της 7ης Ιουλίου 2003, σχετικά με ορισμένους ειδικούς περιορισμούς στις οικονομικές και χρηματοδοτικές σχέσεις με το Ιράκ και για την κατάργηση του κανονισμού (ΕΚ) αριθ. 2465/96 (3),

                  —

                  έχοντας υπόψη τη Συνολική στρατηγικής των Ηνωμένων Εθνών για την καταπολέμηση της τρομοκρατίας και τις αποφάσεις του Συμβουλίου Ασφαλείας των Ηνωμένων Εθνών 1267 (1999), 1373 (2001), 1989 (2011), 2133 (2014), 2199 (2015), 2253 (2015) και 2368 (2017),

                  —

                  έχοντας υπόψη την οδηγία (ΕΕ) 2015/849 του Ευρωπαϊκού Κοινοβουλίου και του Συμβουλίου, της 20ής Μαΐου 2015, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, την τροποποίηση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, και την κατάργηση της οδηγίας 2005/60/ΕΚ του Ευρωπαϊκού Κοινοβουλίου και του Συμβουλίου και της οδηγίας 2006/70/ΕΚ της Επιτροπής (4),

                  —

                  έχοντας υπόψη την πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας (ΕΕ) 2015/849 σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας και για την τροποποίηση της οδηγίας 2009/101/ΕΚ (COM(2016)0450),

                  —

                  έχοντας υπόψη δήλωση της Μανάμα, της 9ης Νοεμβρίου 2014, σχετικά με την καταπολέμηση της χρηματοδότησης της τρομοκρατίας,

                  —

                  έχοντας υπόψη τις βέλτιστες πρακτικές της ειδικής ομάδας χρηματοοικονομικής δράσης (FATF) για στοχοθετημένες οικονομικές κυρώσεις σε σχέση με την τρομοκρατία και τη χρηματοδότηση της τρομοκρατίας,

                  —

                  έχοντας υπόψη τη δήλωση της FATF της 24ης Οκτωβρίου 2014 σχετικά με την καταπολέμηση της χρηματοδότησης της τρομοκρατικής οργάνωσης «Ισλαμικό Κράτος του Ιράκ και του Λεβάντε» (ΙΚΙΛ), καθώς και την έκθεση της FATF του Φεβρουαρίου 2015 για τη χρηματοδότηση της ΙΚΙΛ,

                  —

                  έχοντας υπόψη την 11η έκθεση σχετικά με την κατάσταση της Ένωσης Ασφαλείας, την οποία δημοσίευσε η Επιτροπή στις 18 Οκτωβρίου 2017,

                  —

                  έχοντας υπόψη την προσθήκη στο Μνημόνιο του Αλγερίου σχετικά με τις χρηστές πρακτικές για την πρόληψη και την απόρριψη των κερδών από απαγωγές που γίνονται από τρομοκράτες για λύτρα του Παγκόσμιου Φόρουμ κατά της Τρομοκρατίας (GCTF) του Σεπτεμβρίου 2015,

                  —

                  έχοντας υπόψη την από 26ης Μαΐου 2017 διακήρυξη των G7 στην Ταορμίνα σχετικά με την καταπολέμηση της τρομοκρατίας και του βίαιου εξτρεμισμού,

                  —

                  έχοντας υπόψη τη νεοσυσταθείσα Ειδική Επιτροπή για την τρομοκρατία,

                  —

                  έχοντας υπόψη το άρθρο 16 της Συνθήκης για τη λειτουργία της Ευρωπαϊκής Ένωσης (ΣΛΕΕ),

                  —

                  έχοντας υπόψη το άρθρα 7 και 8 του Χάρτη των Θεμελιωδών Δικαιωμάτων της Ευρωπαϊκής Ένωσης σχετικά με την προστασία των προσωπικών δεδομένων,

                  —

                  έχοντας υπόψη τον κανονισμό (ΕΕ) 2015/827 του Συμβουλίου, της 28ης Μαΐου 2015, για την τροποποίηση του κανονισμού (EE) αριθ. 36/2012 σχετικά με περιοριστικά μέτρα λόγω της κατάστασης στη Συρία (5),

                  —

                  έχοντας υπόψη το σχέδιο δράσης της Επιτροπής, του Φεβρουαρίου 2016, για την ενίσχυση της καταπολέμησης της χρηματοδότησης της τρομοκρατίας,

                  —

                  έχοντας υπόψη την έκθεση της Ευρωπόλ σχετικά με τις τάσεις και την κατάσταση στο θέμα της τρομοκρατίας στην ΕΕ το 2017 (TE-SAT),

                  —

                  έχοντας υπόψη την έκθεση της Επιτροπής προς το Ευρωπαϊκό Κοινοβούλιο και το Συμβούλιο, της 26ης Ιουνίου 2017, σχετικά με την εκτίμηση των κινδύνων που συνεπάγονται για την εσωτερική αγορά η νομιμοποίηση εσόδων από παράνομες δραστηριότητες και η χρηματοδότηση της τρομοκρατίας και οι οποίοι συνδέονται με διασυνοριακές δραστηριότητες (COM(2017)0340),

                  —

                  έχοντας υπόψη την οδηγία (ΕΕ) 2017/541 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για την καταπολέμηση της τρομοκρατίας και την αντικατάσταση της απόφασης-πλαισίου 2002/475/ΔΕΥ του Συμβουλίου και για την τροποποίηση της απόφασης 2005/671/ΔΕΥ του Συμβουλίου (6),

                  —

                  έχοντας υπόψη την οδηγία (EΕ) 2016/680 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από αρμόδιες αρχές για τους σκοπούς της πρόληψης, διερεύνησης, ανίχνευσης ή δίωξης ποινικών αδικημάτων ή της εκτέλεσης ποινικών κυρώσεων και για την ελεύθερη κυκλοφορία των δεδομένων αυτών και την κατάργηση της απόφασης-πλαίσιο 2008/977/ΔΕΥ του Συμβουλίου (7),

                  —

                  έχοντας υπόψη την πρόταση κανονισμού του Ευρωπαϊκού Κοινοβουλίου και του Συμβουλίου, της 13ης Ιουλίου 2017, σχετικά με την εισαγωγή πολιτιστικών αγαθών (COM(2017)0375),

                  —

                  έχοντας υπόψη την 9η έκθεση σχετικά με την κατάσταση της Ένωσης Ασφαλείας, που δημοσίευσε η Επιτροπή στις 27 Ιουλίου 2017,

                  —

                  έχοντας υπόψη την ανακοίνωση της Επιτροπής, της 18ης Οκτωβρίου 2017, προς το Ευρωπαϊκό Κοινοβούλιο, το Ευρωπαϊκό Συμβούλιο και το Συμβούλιο με τίτλο «Ενδέκατη έκθεση προόδου προς μια αποτελεσματική και πραγματική Ένωση Ασφάλειας» (COM(2017)0608),

                  —

                  έχοντας υπόψη το άρθρο 113 του Κανονισμού του,

                  —

                  έχοντας υπόψη την έκθεση της Επιτροπής Εξωτερικών Υποθέσεων (A8-0035/2018),

                  A.

                  λαμβάνοντας υπόψη ότι ο αντιτρομοκρατικός αγώνας έχει ως βασικό στοιχείο το «στέγνωμα» των πηγών χρηματοδότησης της τρομοκρατίας, μεταξύ άλλων μέσω των κρυφών κυκλωμάτων της απάτης και της φοροδιαφυγής, της νομιμοποίησης εσόδων από παράνομες δραστηριότητες και των φορολογικών παραδείσων·

                  B.

                  λαμβάνοντας υπόψη ότι μέρος της χρηματοδότησης μπορεί να προέρχεται από ευρωπαϊκές χώρες για να χρησιμοποιηθεί αλλού από τρομοκρατικές οργανώσεις, ενώ άλλο μέρος προέρχεται από χώρες εκτός Ευρώπης, με σκοπό τη χρηματοδότηση της ριζοσπαστικοποίησης και των τρομοκρατικών ενεργειών· λαμβάνοντας υπόψη ότι οι εξωτερικές και οι εσωτερικές διαστάσεις της καταπολέμησης της τρομοκρατίας είναι αλληλοσυνδεόμενες· λαμβάνοντας υπόψη ότι η φραγή των πηγών χρηματοδότησης της τρομοκρατίας πρέπει να αποτελέσει μέρος ευρύτερης στρατηγικής της ΕΕ, το οποίο θα ενσωματώνει τόσο τις εξωτερικές όσο και τις εσωτερικές διαστάσεις της ασφάλειας

                  Γ.

                  λαμβάνοντας υπόψη ότι τα σύγχρονα δίκτυα επικοινωνίας και συμμετοχικής χρηματοδότησης, ειδικότερα, έχουν αποδειχθεί φθηνός και αποτελεσματικός τρόπος συγκέντρωσης κεφαλαίων για τη χρηματοδότηση τρομοκρατικών δραστηριοτήτων ή τη διαχείριση του δικτύου τζιχαντιστών· λαμβάνοντας υπόψη ότι οι τρομοκρατικές ομάδες έχουν τη δυνατότητα να συγκεντρώνουν πρόσθετα κεφάλαια για τις δραστηριότητές τους με τη χρήση ηλεκτρονικού «ψαρέματος» (phishing), κλοπής ταυτότητας ή αγοράζοντας λεπτομέρειες κλεμμένων πιστωτικών καρτών σε διαδικτυακά φόρουμ·

                  Δ.

                  λαμβάνοντας υπόψη ότι η χρηματοδότηση έχει τρεις προορισμούς: τρομοκρατικές ενέργειες που απαιτούν σημαντικά κεφάλαια· τρομοκρατικές ενέργειες που απαιτούν σημαντικά κεφάλαια· άλλες τρομοκρατικές ενέργειες που, αν και εξίσου βίαιες ως προς τα αποτελέσματά τους, απαιτούν λιγότερα κεφάλαια· και για τη χρηματοδότηση της προπαγάνδας που μπορεί να ωθήσει τις επιθέσεις των «μοναχικών λύκων» που ενδέχεται να απαιτούν ελάχιστο προσχεδιασμό ή χρήματα· λαμβάνοντας υπόψη ότι η αντίδραση πρέπει να είναι αποτελεσματική στην αντιμετώπιση όλων αυτών των περιπτώσεων·

                  E.

                  λαμβάνοντας υπόψη ότι η χρηματοδότηση από νόμιμες πηγές είναι δυνατό να εκτρέπεται από τον αποδέκτη προς τρίτους, άτομα, ομάδες, εταιρείες ή οντότητες, συνδεόμενους με τρομοκρατικές δραστηριότητες·

                  ΣΤ.

                  λαμβάνοντας υπόψη ότι, εφόσον η τρομοκρατία συνιστά έγκλημα σε παγκόσμια κλίμακα, πρέπει και η απάντηση να είναι σε παγκόσμια κλίμακα για να είναι αποτελεσματική, με εντατικό διεθνή συντονισμό μεταξύ χρηματοπιστωτικών ιδρυμάτων, υπηρεσιών επιβολής του νόμου και δικαστικών οργάνων, καθώς και την ανταλλαγή βασικών πληροφοριών σχετικά με φυσικά και νομικά πρόσωπα και ύποπτες δραστηριότητες να έχουν κεντρική σημασία, λαμβάνοντας υπόψη ότι η προστασία των προσωπικών δεδομένων και ο σεβασμός της ιδιωτικής ζωής αποτελούν σημαντικά θεμελιώδη δικαιώματα·

                  Ζ.

                  λαμβάνοντας υπόψη ότι, λόγω των διαρροών δεδομένων κατά τα τελευταία έτη, έχει αυξηθεί σημαντικά η επίγνωση των σημείων σύνδεσης της νομιμοποίησης εσόδων από παράνομες δραστηριότητες και της φοροδιαφυγής με το οργανωμένο έγκλημα και τη χρηματοδότηση της τρομοκρατίας, τα ζητήματα δε αυτά έχουν καταστεί μείζον αντικείμενο διεθνούς πολιτικής ανησυχίας· λαμβάνοντας υπόψη ότι, όπως αναγνωρίζεται από την Επιτροπή, πρόσφατα δημοσιεύματα έχουν επίσης συνδέσει απάτες μεγάλης κλίμακας με τον ΦΠΑ και τους ειδικούς φόρους κατανάλωσης με το οργανωμένο έγκλημα (8)·

                  H.

                  λαμβάνοντας υπόψη ότι σχεδόν όλες οι δικαιοδοσίες των κρατών μελών έχουν ποινικοποιήσει τη χρηματοδότηση της τρομοκρατίας ως χωριστή αξιόποινη πράξη·

                  Θ.

                  λαμβάνοντας υπόψη ότι τα χρηματοοικονομικά δεδομένα αποτελούν σημαντικό εργαλείο για τη συλλογή πληροφοριών με σκοπό την ανάλυση των τρομοκρατικών δικτύων και την αποτελεσματικότερη παρεμπόδιση των δραστηριοτήτων τους· λαμβάνοντας υπόψη ότι υπάρχει συνεχής ανάγκη για κατάλληλη επιβολή της νομοθεσίας για την πρόληψη της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας· λαμβάνοντας υπόψη ότι υπάρχει ανάγκη για ολοκληρωμένες και προληπτικές στρατηγικές βασισμένες στην ανταλλαγή βασικών πληροφοριών και τη βελτίωση της συνεργασίας μεταξύ των μονάδων χρηματοοικονομικών πληροφοριών, των υπηρεσιών πληροφοριών και των υπηρεσιών επιβολής του νόμου που εμπλέκονται στην καταπολέμηση της χρηματοδότησης της τρομοκρατίας· λαμβάνοντας υπόψη ότι οι πληροφορίες αυτές θα πρέπει να καλύπτουν τις εξελισσόμενες τάσεις στον τομέα της διεθνούς χρηματοδότησης όπως Bitmap, SWIFT κωδικοποίηση και κρυπτονομίσματα και τους αντίστοιχους ρυθμιστικούς μηχανισμούς· λαμβάνοντας υπόψη ότι η αντιμετώπιση της χρηματοδότησης της τρομοκρατίας σε παγκόσμιο επίπεδο πρέπει να συνοδεύεται από παγκόσμια πρότυπα διαφάνειας των τελικών πραγματικών δικαιούχων των εταιρειών, των εταιρειών καταπιστευματικής διαχείρισης και παρεμφερών μορφωμάτων, για να χυθεί φως στη χρηματοπιστωτική αδιαφάνεια, που διευκολύνει τη νομιμοποίηση εσόδων από εγκληματικές δραστηριότητες και τη χρηματοδότηση τρομοκρατικών οργανώσεων και φορέων·

                  Ι.

                  λαμβάνοντας υπόψη ότι απαιτείται μια θεσμοθετημένη ευρωπαϊκή πλατφόρμα εντός των υφισταμένων δομών, που μέχρι τώρα υπήρχε μόνο ατύπως, για να οργανώσει συγκεντρωτικά την παραλαβή των πληροφοριών, οι οποίες σήμερα είναι διάσπαρτες στα 28 κράτη μέλη, και μέσω της πλατφόρμας αυτής τα κράτη μέλη θα μπορούν να δίνουν πληροφορίες σχετικά με το επίπεδο συμμετοχής τους και την πρόοδο όσον αφορά την καταπολέμηση της χρηματοδότησης της τρομοκρατίας· λαμβάνοντας υπόψη ότι αυτή η ανταλλαγή πληροφοριών πρέπει να είναι προορατική·

                  ΙΑ.

                  λαμβάνοντας υπόψη ότι αρκετές διεθνείς μη κερδοσκοπικές οργανώσεις, φιλανθρωπικές οργανώσεις, άλλα ιδρύματα και ιδιώτες χορηγοί, τα οποία έχουν ή ισχυρίζονται ότι έχουν κοινωνικούς ή πολιτιστικούς σκοπούς έθεσαν τα θεμέλια για τις οικονομικές δυνατότητες του ISIS/Daesh, της Αλ Κάιντα και άλλων τζιχαντιστικών οργανώσεων και λειτουργούν ως κάλυψη για καταχρηστικές πρακτικές· λαμβάνοντας υπόψη ότι ως εκ τούτου είναι ζωτική ανάγκη η εποπτεία και συλλογή πληροφοριών σχετικά με αυτές τις οργανώσεις, τους χρηματοδότες και τις δραστηριότητές τους και τις διασυνδέσεις τους με παράγοντες στην ΕΕ, οι οποίες συχνά είναι εκτεταμένες· λαμβάνοντας υπόψη ότι πρέπει να παύσει η στήριξη που παρέχουν στην επέκταση του ισλαμικού εξτρεμισμού σε Αφρική, Μέση Ανατολή, Ασία και Ευρώπη δεν μπορεί να γίνει ανεκτή· λαμβάνοντας υπόψη ότι η επέκταση αυτή στα σύνορα της ΕΕ και στις γειτονικές μας χώρες και χώρες εταίρους μας είναι ιδιαίτερα ανησυχητική· λαμβάνοντας υπόψη ότι η πλήρης εφαρμογή των συστάσεων της FATF σε αυτούς τους τομείς εκ μέρους του Συμβουλίου Συνεργασίας του Κόλπου (ΣΣΚ) και των κρατών μελών του είναι ζωτικής σημασίας για την καταπολέμηση της παγκόσμιας τρομοκρατίας·

                  ΙΒ.

                  λαμβάνοντας υπόψη ότι το παγκόσμιο δίκτυο συγκέντρωσης κεφαλαίων της Αλ Κάιντα βασίζεται σε δωρεές προς φιλανθρωπικές οργανώσεις και ΜΚΟ, που επικοινωνούν με χορηγούς μέσω των μέσων κοινωνικής δικτύωσης και των διαδικτυακών φόρα· λαμβάνοντας υπόψη ότι έχουν επίσης χρησιμοποιηθεί λογαριασμοί για να ζητηθούν από υποστηρικτές δωρεές για τους σκοπούς του τζιχάντ· λαμβάνοντας υπόψη ότι κατά τα τελευταία έτη έχουν αναπτυχθεί διάφορες εφαρμογές έξυπνων τηλεφώνων από τρομοκρατικές οργανώσεις, με σκοπό να μεγιστοποιηθεί η προβολή τους και να ενθαρρυνθούν οι δωρεές από υποστηρικτές, οι περισσότεροι εκ των οποίων βρίσκονται σε χώρες του Κόλπου·

                  ΙΓ.

                  τονίζει ότι τα κρατίδια και τα κράτη με προβληματικό ιστορικό όσον αφορά το κράτος δικαίου είναι ιδιαίτερα ευάλωτα ώστε να καταστούν κέντρα υπόθαλψης για τη χρηματοδότηση της τρομοκρατίας·

                  ΙΔ.

                  λαμβάνοντας υπόψη ότι οι μυστικές πληροφορίες που διαρρέουν δείχνουν μάλιστα πως θεσμοί και άτομα στις αραβικές χώρες του Κόλπου παρέχουν οικονομική και υλικοτεχνική υποστήριξη στο ISIS/Daesh, στην Αλ Κάιντα και σε άλλες ριζοσπαστικές οργανώσεις· λαμβάνοντας υπόψη ότι χωρίς αυτή τη χρηματοδότηση πολλές από τις εν λόγω τρομοκρατικές οργανώσεις δεν θα ήταν αυτάρκεις·

                  ΙΕ.

                  λαμβάνοντας υπόψη ότι το ISIS/Daesh και η Αλ Κάιντα έχουν καταστεί οικονομικά αυτόνομα· λαμβάνοντας υπόψη ότι το ISIS/Daesh και η Αλ Κάιντα προσπαθούν να διοχετεύσουν τα χρήματά τους έξω από το συρρικνούμενο έδαφος που κατέχει σε Συρία και Ιράκ, με εξαγωγές πετρελαίου, επιχειρηματικές επενδύσεις, παροχή χρηματικών υπηρεσιών, παράνομες μεταφορές κεφαλαίων, παράνομες μεταφορές κεφαλαίων και επαγγελματικές υπηρεσίες· λαμβάνοντας υπόψη ότι το ISIS/Daesh και η Αλ Κάιντα «ξεπλένουν» τα έσοδα από τις εγκληματικές δραστηριότητές του αγοράζοντας κάθε είδους επιχειρήσεις και περιουσιακά στοιχεία· λαμβάνοντας υπόψη ότι το ISIS/Daesh και η Αλ Κάιντα «ξεπλένουν» επίσης παράνομα έσοδα από την εμπορία κλεμμένων αρχαιοτήτων και το λαθρεμπόριο έργων τέχνης και αρχαίων αντικειμένων με την πώλησή τους στο εξωτερικό, μεταξύ άλλων σε αγορές κρατών μελών· λαμβάνοντας υπόψη ότι η παράνομη εμπορία παραποιημένων προϊόντων, πυροβόλων όπλων, πετρελαίου, ναρκωτικών, τσιγάρων και πολιτιστικών αγαθών, καθώς και η εμπορία ανθρώπων, η δουλεία, η εκμετάλλευση παιδιών, η παροχή «προστασίας» έναντι χρημάτων και οι εκβιασμοί έχουν καταστεί τρόποι χρηματοδότησης των τρομοκρατικών ομάδων· λαμβάνοντας υπόψη ότι η αυξανόμενη αλληλοσύνδεση μεταξύ οργανωμένου εγκλήματος και τρομοκρατικών ομάδων συνιστά αυξανόμενη απειλή για την ασφάλεια της Ένωσης· λαμβάνοντας υπόψη ότι αυτές οι πηγές θα μπορούσαν να επιτρέψουν στο ISIS/Daesh και την Αλ Κάιντα να συνεχίσουν τη χρηματοδότηση μελλοντικών αξιόποινων πράξεων μετά την εδαφική τους κατάρρευση στη Συρία και το Ιράκ·

                  ΙΣΤ.

                  λαμβάνοντας υπόψη ότι μια διεθνής απαγόρευση καταβολής λύτρων έχει επιβληθεί βάσει μιας σειράς από διεθνείς δεσμεύσεις στηριζόμενες σε αποφάσεις του Συμβουλίου Ασφαλείας του ΟΗΕ και σε εθνικούς νόμους· λαμβάνοντας υπόψη ότι στην πράξη η απαγόρευση του ΟΗΕ στερείται της υποστήριξης των βασικών υπογραφόντων οι οποίοι δίνουν προτεραιότητα στην άμεση διαφύλαξη της ζωής και όχι στις αντιτρομοκρατικές δεσμεύσεις τους και με τον τρόπο αυτό χρηματοδοτούν ακουσίως τις τρομοκρατικές οργανώσεις·

                  1.

                  απευθύνει τις ακόλουθες συστάσεις στο Συμβούλιο, στην Επιτροπή, στο Συμβούλιο και στην Αντιπρόεδρο της Επιτροπής/Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφάλειας (ΑΠ/ΥΕ):

                              α)

                              καλεί τα κράτη μέλη και την Επιτροπή να εξετάσουν τη μείωση των πηγών χρηματοδότησης των τρομοκρατικών δικτύων που αποτελεί βασική προτεραιότητα, δεδομένου ότι συνιστά αποτελεσματικό εργαλείο που εμποδίζει την αποτελεσματικότητα των εν λόγω δικτύων· εκτιμά πως, στον αγώνα κατά της χρηματοδότησης της τρομοκρατίας, κεντρική σημασία έχουν οι προληπτικές στρατηγικές, μέσω του συμμερισμού των βέλτιστων πρακτικών και της έγκαιρης ανταλλαγής πληροφοριών για ύποπτες οικονομικές συναλλαγές μεταξύ των υπηρεσιών πληροφοριών· καλεί, συνεπώς, τις υπηρεσίες πληροφοριών των κρατών μελών να συντονιστούν και να συνεργαστούν καλύτερα δημιουργώντας μια σταθερή ευρωπαϊκή πλατφόρμα αντιτρομοκρατικών πληροφοριών για οικονομικά θέματα, στο πλαίσιο των υφιστάμενων δομών (π.χ. Ευρωπόλ), ούτως ώστε να αποφευχθεί η δημιουργία ενός άλλου οργανισμού, που να συμβάλλει στην προορατική ανταλλαγή πληροφοριών για τη χρηματοδοτική ενίσχυση των τρομοκρατικών δικτύων· πιστεύει ότι μια τέτοια πλατφόρμα θα δημιουργήσει μια κοινή βάση δεδομένων όπου θα εισάγονται δεδομένα για ύποπτα φυσικά και νομικά πρόσωπα και για ύποπτες δραστηριότητες· τονίζει ότι δεδομένα υψηλής προστιθέμενης αξίας που συγκεντρώνονται από οιαδήποτε υπηρεσία εθνικής ασφάλειας, θα πρέπει να διαβιβάζονται γρήγορα τη στιγμή που καταγράφονται στο κεντρικό σύστημα, το οποίο θα πρέπει να επιτρέπεται να περιλαμβάνει πληροφορίες σχετικά με υπηκόους τρίτων χωρών, λαμβάνοντας ιδίως υπόψη τις ενδεχόμενες επιπτώσεις για τα θεμελιώδη δικαιώματα, και ιδίως το δικαίωμα προστασίας των προσωπικών δεδομένων και της αρχής του περιορισμού του σκοπού· υπογραμμίζει ότι ο σχετικός κατάλογος θα πρέπει να περιλαμβάνει, μεταξύ άλλων, έναν κατάλογο με τράπεζες, χρηματοπιστωτικούς οργανισμούς και εμπορικές οντότητες εντός και εκτός Ευρώπης, όπως και τρίτες χώρες με κενά στον αγώνα κατά της χρηματοδότησης της τρομοκρατίας· καλεί την Ευρωπαϊκή Επιτροπή να συντάξει το ταχύτερο δυνατό κατάλογο με τα δικά της κριτήρια και ανάλυση σύμφωνα με την οδηγία (ΕΕ) 2015/849· επαναλαμβάνει ότι οι υπεύθυνοι άμεσα ή έμμεσα για την τέλεση, οργάνωση ή υποστήριξη τρομοκρατικών ενεργειών πρέπει να λογοδοτούν για τις πράξεις τους·

                              β)

                              καλεί τις ευρωπαϊκές χώρες, τόσο τα κράτη μέλη της ΕΕ όσο και τρίτες χώρες, να παράσχουν χρηματοδότηση για προγράμματα που προωθούν την ανταλλαγή βέλτιστων πρακτικών μεταξύ των υπηρεσιών πληροφοριών, μεταξύ άλλων, και σχετικά με τη διερεύνηση και ανάλυση των τρομοκρατών και των μεθόδων στρατολόγησης και μεταφοράς της χρηματοδότησης της τρομοκρατίας από τις τρομοκρατικές οργανώσεις· εκφράζει την ικανοποίησή του για το ζήτημα των τριμηνιαίων δημόσιων αξιολογήσεων των απειλών που συνδυάζουν τις πληροφορίες που συγκεντρώνονται από την Ευρωπόλ και το κέντρο ανάλυσης πληροφοριών της ΕΕ (INTCEN)· καλεί τα κράτη μέλη να εξασφαλίσουν επαρκή χρηματοδότηση και ανθρώπινο δυναμικό στις υπηρεσίες πληροφοριών·

                              γ)

                              τονίζει, όπως έχει τονίσει και ειδικής ομάδας χρηματοοικονομικής δράσης (FATF), η οποία έχει αναπτύξει στρατηγική για την καταπολέμηση της χρηματοδότησης της τρομοκρατίας, τη σημασία μιας καλύτερης και πιο έγκαιρης ανταλλαγής πληροφοριών μεταξύ των μονάδων χρηματοοικονομικών πληροφοριών, των δυνάμεων ασφαλείας και πληροφοριών εντός της δικής τους δικαιοδοσίας, μεταξύ διαφορετικών δικαιοδοσιών, όπως και με τον ιδιωτικό τομέα, και ειδικότερα τον τραπεζικό·

                              δ)

                              χαιρετίζει τη συνεργασία του ΣΣΚ με την FATF· καλεί την Επιτροπή και την ΕΥΕΔ να ενθαρρύνουν ενεργά τους εταίρους της ΕΕ, ιδίως με το ΣΣΚ και τα κράτη μέλη του, να εφαρμόσουν πλήρως τις συστάσεις της FATF για την αντιμετώπιση των ελλείψεων στους τομείς της καταπολέμησης της νομιμοποίησης εσόδων από παράνομες δραστηριότητες και την καταπολέμηση της χρηματοδότησης της τρομοκρατίας και την παροχή τεχνικής βοήθειας για την επίτευξη προόδου σε αυτούς τους τομείς·

                              ε)

                              καλεί την ΑΠ/ΥΕ να στηρίξει τις προσπάθειες της FATF και να δώσει προτεραιότητα στην καταπολέμηση της χρηματοδότησης της τρομοκρατίας, ιδίως με τον εντοπισμό και τη συνεργασία με τα κράτη μέλη του ΟΗΕ όσον αφορά τις στρατηγικές καταπολέμησης της νομιμοποίησης εσόδων από παράνομες δραστηριότητες και την αντιμετώπιση της χρηματοδότησης της τρομοκρατίας·

                              στ)

                              ζητεί την ενίσχυση της συνεργασίας μεταξύ της Ευρωπόλ με τους βασικούς στρατηγικούς εταίρους της ΕΕ που διαδραματίζουν καίριο ρόλο στην καταπολέμηση της τρομοκρατίας σε παγκόσμιο επίπεδο· πιστεύει ότι η στενότερη συνεργασία θα επιτρέψει την καλύτερη πρόληψη, ανίχνευση και αντιμετώπιση των χρηματοπιστωτικών κόμβων της τρομοκρατίας· καλεί τα κράτη μέλη να αξιοποιήσουν καλύτερα το άτυπο δίκτυο των ευρωπαϊκών μονάδων χρηματοοικονομικών πληροφοριών (FIU.net), βάσει του έργου που έχει πραγματοποιήσει η Ευρωπόλ, με την εφαρμογή της 5ης οδηγίας κατά της νομιμοποίησης εσόδων από παράνομες δραστηριότητες και με τη θέσπιση ρυθμιστικών μέτρων για την αντιμετώπιση άλλων θεμάτων που απορρέουν από το διαφορετικό καθεστώς και τις αρμοδιότητες των μονάδων χρηματοοικονομικών πληροφοριών, ιδίως για τη διευκόλυνση του συντονισμού και της ανταλλαγής πληροφοριών τόσο μεταξύ των μονάδων χρηματοοικονομικών πληροφοριών όσο και μεταξύ των μονάδων χρηματοοικονομικών πληροφοριών και των αρχών επιβολής του νόμου για τον συμμερισμό σχετικών πληροφοριών με την ευρωπαϊκή πλατφόρμα πληροφοριών για την καταπολέμηση της τρομοκρατίας·

                              ζ)

                              υπενθυμίζει ότι είναι υψίστης σημασίας ο ενισχυμένος πολιτικός διάλογος, η αυξημένη χρηματοδοτική συνδρομή και η στήριξη της δημιουργίας ικανοτήτων για την καταπολέμηση της τρομοκρατίας από τους εταίρους της ΕΕ οι οποίοι βρίσκονται στην πρώτη γραμμή για την καταπολέμηση της τρομοκρατίας·

                              η)

                              καλεί τα κράτη μέλη να παρακολουθούν καλύτερα τις ύποπτες οργανώσεις που συνδέονται με τέτοιου είδους δραστηριότητες, όπως το παράνομο εμπόριο, το λαθρεμπόριο, την παραποίηση και τις δόλιες πρακτικές, μέσω της διαμόρφωσης κοινών ομάδων έρευνας με την Ευρωπόλ, παρέχοντας στις δυνάμεις ασφαλείας πρόσβαση στις ύποπτες συναλλαγές, στο πλαίσιο της αρχής της αναλογικότητας και του δικαιώματος σεβασμού της ιδιωτικής ζωής· καλεί τα κράτη μέλη να βελτιώσουν προς το σκοπό αυτό την κατάρτιση και την εξειδίκευση των ερευνητών· καλεί την Επιτροπή να στηρίξει και να χρηματοδοτήσει επαρκώς την ανάπτυξη προγραμμάτων κατάρτισης για τις αρχές επιβολής του νόμου και τις δικαστικές αρχές των κρατών μελών·

                              θ)

                              καλεί τα κράτη μέλη και την Επιτροπή να υποβάλλουν ετήσια έκθεση σχετικά με την επιτευχθείσα πρόοδο και τα μέτρα που λαμβάνονται όσον αφορά την καταπολέμηση της χρηματοδότησης της τρομοκρατίας και, ειδικότερα, τις προσπάθειες που καταβάλλονται για να παρεμποδιστεί η χρηματοδότηση του ISIS/Daesh και της Αλ Κάιντα· υπενθυμίζει ότι ορισμένα κράτη μέλη έχουν επενδύσει περισσότερο από ό, τι άλλα στον τομέα της χρηματοδότησης της τρομοκρατίας και, ως εκ τούτου, η καλύτερη λύση θα είναι να ενισχυθεί η ανταλλαγή πληροφοριών και, συγκεκριμένα, όσον αφορά την αποτελεσματικότητα των μέτρων που έχουν ήδη τεθεί σε εφαρμογή·

                              ι)

                              επικροτεί την πρόταση της Επιτροπής να συγκροτηθούν μητρώα τραπεζικών λογαριασμών και να διευκολυνθεί η πρόσβαση των μονάδων χρηματοοικονομικών πληροφοριών και άλλων αρμόδιων αρχών, που συμμετέχουν στην καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, στα εν λόγω μητρώα· σημειώνει ότι η Επιτροπή θα παρουσιάσει προσεχώς μια πρωτοβουλία για την επέκταση της πρόσβασης των αρχών επιβολής του νόμου στα σχετικά μητρώα· τονίζει την ανάγκη συμμόρφωσης με τους κανόνες περί αστυνομικής και δικαστικής συνεργασίας για την ανταλλαγή πληροφοριών σχετικά με τους τραπεζικούς λογαριασμούς, ιδίως στο πλαίσιο της ποινικής διαδικασίας· σε αυτό το πλαίσιο, καλεί τα υπόλοιπα κράτη μέλη που δεν έχουν ακόμη μεταφέρει την οδηγία 2014/41/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, περί της ευρωπαϊκής εντολής έρευνας σε ποινικές υποθέσεις, να το πράξουν το συντομότερο δυνατό·

                              ια)

                              ζητεί από τα κράτη μέλη να λάβουν τα αναγκαία νομοθετικά μέτρα ώστε οι τράπεζες να εποπτεύουν τις προπληρωμένες πιστωτικές κάρτες, για να μπορούν αυτές να επαναφορτίζονται μόνο μέσω τραπεζικών εμβασμάτων από λογαριασμούς και προσωπικώς προσδιοριζόμενους λογαριασμούς· τονίζει τη σημασία που έχει η αναγνώριση της αλυσίδας που επιτρέπει στις υπηρεσίες πληροφοριών να διαπιστωθεί όταν μια συναλλαγή ενέχει σοβαρό κίνδυνο να χρησιμοποιηθεί για τρομοκρατικές ενέργειες ή άλλες σοβαρές εγκληματικές πράξεις· καλεί, επίσης, τα κράτη μέλη να θεσπίσουν τις απαραίτητες διατάξεις για να διευκολύνει πλήρως το άνοιγμα τραπεζικού λογαριασμού για όλους όσοι βρίσκονται στην επικράτειά τους·

                              ιβ)

                              τονίζει την ανάγκη να τεθεί τέλος σε κάθε είδος φορολογικών παραδείσων που επιτρέπουν τη νομιμοποίηση χρημάτων, την φοροαποφυγή και τη φοροδιαφυγή, που είναι κεντρικά στοιχεία της χρηματοδότησης των τρομοκρατικών δικτύων· καλεί τα κράτη μέλη, στο πλαίσιο αυτό, να συστρατευθούν στην καταπολέμηση της φοροδιαφυγής και ζητεί από την Επιτροπή να προτείνει και να εφαρμόσει μέτρα για τη στενή παρακολούθηση των χρηματοοικονομικών ροών και φορολογικών παραδείσων·

                              ιγ)

                              λαμβάνει υπό σημείωση την επιτυχία της συνεργασίας και τη χρησιμότητα των πληροφοριών που λαμβάνονται χάρη στη συμφωνία ΕΕ-ΗΠΑ και άλλων εταίρων περί ανταλλαγής πληροφοριών στο πλαίσιο του προγράμματος παρακολούθησης της χρηματοδότησης της τρομοκρατίας (TFTP)· καλεί την Επιτροπή να υποβάλει πρόταση για τη δημιουργία ενός καθαρά ευρωπαϊκού συστήματος που θα συμπληρώνει το σημερινό πλαίσιο και θα διορθώνει τις σημερινές ελλείψεις, ειδικά σε ό,τι αφορά τις πληρωμές SEPA, σταθμίζοντας την ισορροπία μεταξύ ασφαλείας και ατομικών ελευθεριών· υπενθυμίζει ότι αυτό το ενδοευρωπαϊκό σύστημα θα πρέπει να τηρεί τα ευρωπαϊκά πρότυπα περί προστασίας των δεδομένων προσωπικού χαρακτήρα·

                              ιδ)

                              καλεί την ΑΠ/ΥΕ και τα κράτη μέλη, σε συνεργασία με τον συντονιστή της ΕΕ για την καταπολέμηση της τρομοκρατίας, να καταρτίσουν κατάλογο ατόμων και οντοτήτων που λειτουργούν με αδιαφανή καθεστώτα και με υψηλά ποσοστά ύποπτων χρηματοπιστωτικών συναλλαγών, όπου υπάρχουν ενδείξεις ότι οι αρμόδιες αρχές παρέλειψαν να ενεργήσουν, ιδίως εάν συνδέονται με τζιχαντικό ριζοσπαστισμό· καλεί την ΑΠ/ΥΕ και τα κράτη μέλη να λαμβάνουν υπόψη μια παρέμβαση κράτους στη χρηματοδότηση της τρομοκρατίας στις σχέσεις τους με το εν λόγω κράτος·

                              ιε)

                              καλεί το Συμβούλιο της Ευρωπαϊκής Ένωσης να ενισχύσει την επιβολή επιλεκτικών κυρώσεων και άλλων περιοριστικών μέτρων σε βάρος όλων των προσώπων και οντοτήτων τα οποία, με οποιονδήποτε τρόπο, διαθέτουν οικονομικούς πόρους για την ISIS/Daesh, την Αλ Κάιντα και άλλες ομάδες της τζιχάντ· ζητεί τη δέσμευση των κεφαλαίων και των λοιπών χρηματοοικονομικών περιουσιακών στοιχείων ή οικονομικών πόρων των προσώπων, ομάδων, επιχειρήσεων και οντοτήτων (συμπεριλαμβανομένων των κεφαλαίων που προέρχονται από περιουσιακά στοιχεία που βρίσκονται στην κατοχή ή υπό τον έλεγχο, είτε άμεσα είτε έμμεσα, των ανωτέρω ή προσώπων που ενεργούν εξ ονόματός τους ή κατ’ εντολή τους)· υποδέχεται με ικανοποίηση τη δημιουργία της επιτροπής του Συμβουλίου Ασφαλείας του ΟΗΕ με την εντολή να επιβλέπει την εφαρμογή των κυρώσεων· σημειώνει ότι όλα τα κράτη μέλη είναι υποχρεωμένα από την απόφαση 2253 (2015) του Συμβουλίου Ασφαλείας των Ηνωμένων Εθνών να ενεργεί γρήγορα σε δέσμευση κεφαλαίων και άλλων χρηματικών περιουσιακών στοιχείων προς το ISIS/Daesh, την Αλ Κάιντα και των συνδεδεμένων προσώπων, ομάδων, επιχειρήσεων και οντοτήτων· καλεί την ΑΠ/ΥΕ να στηρίξει την έκκληση του Συμβουλίου Ασφαλείας των ΗΕ προς τα κράτη μέλη των Ηνωμένων Εθνών να προχωρήσουν με σθένος και αποφασιστική δράση για τον περιορισμό της ροής των κεφαλαίων και άλλων χρηματοοικονομικών περιουσιακών στοιχείων και οικονομικών πόρων σε πρόσωπα και οντότητες που περιλαμβάνονται στον κατάλογο των κυρώσεων που αφορά το ISIS/Daesh και την Αλ Κάιντα·

                              ιστ)

                              καλεί τα κράτη μέλη της ΕΕ να δημιουργήσουν ένα σύστημα ελέγχου και εκκαθάρισης ώστε να διασφαλιστεί ότι οι χώροι λατρείας και εκπαίδευσης, τα κέντρα, τα φιλανθρωπικά ιδρύματα, οι πολιτιστικές ενώσεις και παρόμοιες οντότητες, όπου υπάρχει εύλογη υπόνοια ότι έχουν δεσμούς με τρομοκρατικές ομάδες, να επεξηγούν με ποιον τρόπο κατανέμουν τα κεφάλαια που λαμβάνουν τόσο από έξω όσο και από μέσα από την ΕΕ, όπως επίσης και να εισάγουν σε μια συγκεντρωτική βάση δεδομένων, συσταθείσα με όλες τις δέουσες εγγυήσεις, όλες τις συναλλαγές των εταιρειών μεταφοράς χρημάτων· ζητεί να εφαρμόζεται υποχρεωτικά ένας εκ των προτέρων έλεγχος της προέλευσης των χρημάτων και του προορισμού τους σε περιπτώσεις ποσών από ελεημοσύνες, όταν υπάρχουν εύλογες υποψίες για σύνδεση με την τρομοκρατία, ώστε να αποφεύγεται η κακόβουλη ή απερίσκεπτη διανομή τους για τρομοκρατικούς σκοπούς· απαιτεί να υλοποιηθούν όλα τα μέτρα στο πλαίσιο ειδικών προγραμμάτων κατά της ισλαμοφοβίας, ώστε να αποφύγουμε την αύξηση των εγκλημάτων μίσους και των επιθέσεων κατά μουσουλμάνων ή οποιαδήποτε ρατσιστική ή ξενοφοβική επίθεση για ζητήματα θρησκείας ή εθνότητας·

                              ιζ)

                              καλεί τα κράτη μέλη να εξασφαλίσουν μεγαλύτερη εποπτεία και να ρυθμίσουν τους παραδοσιακούς τρόπους μεταφοράς χρηματικών ποσών (όπως το hawala ή το κινέζικο fei ch’ien, μεταξύ άλλων) ή τα άτυπα συστήματα μεταφοράς αξιών, συγκεκριμένα μέσω της τρέχουσας διαδικασίας για την έκδοση κανονισμού (2016/0413(COD)), καθιστώντας υποχρεωτικό για τους πράκτορες που πραγματοποιούν τις συναλλαγές να δηλώνουν στις αρμόδιες αρχές όλες τις σημαντικές συναλλαγές που πραγματοποιούνται με τη χρήση αυτών των συστημάτων και τονίζοντας ότι, ενώ επικοινωνούν με ομάδες που επηρεάζονται από τα μέτρα αυτά, ότι στόχος δεν είναι να καταστρατηγηθούν οι παραδοσιακές ανεπίσημες μεταφορές χρημάτων, αλλά η παράνομη διακίνηση στην οποία εμπλέκεται το οργανωμένο έγκλημα, η τρομοκρατία ή βιομηχανικά/εμπορικά κέρδη που προέρχονται από βρώμικο χρήμα· σε αυτό το πλαίσιο ζητεί:

                                          i)

                                          κάθε ενδιάμεσος και/ή πρόσωπο που συμμετέχει σε αυτή τη δραστηριότητα (ελεγκτές ή χρηματομεσίτες, μεσάζοντες και ενδιάμεσοι, συντονιστές, εισπράκτορες και μεταφορείς χρημάτων) να πρέπει να καταχωρίζεται στην αρμόδια εθνική αρχή·

                                          ii)

                                          κάθε συναλλαγή να δηλώνεται και να τεκμηριώνεται κατά τρόπο που να διευκολύνει τη μεταφορά πληροφοριών, όταν ζητείται·

                                          iii)

                                          να θεσπιστούν αποτρεπτικές ποινές για τους ενδιάμεσους και/ή τα πρόσωπα που συμμετέχουν σε μη δηλωμένες δραστηριότητες·

                              ιη)

                              ζητεί από την Επιτροπή να υποβάλει πρόταση με τα αναγκαία νομοθετικά μέτρα προκειμένου να εποπτεύονται καλύτερα όλες οι ηλεκτρονικές χρηματοοικονομικές συναλλαγές στις εταιρείες που δημιουργούν ηλεκτρονικό χρήμα που συμπεριλαμβάνονται και οι ενδιάμεσοι, ώστε να απαγορεύεται η μετατροπή χρημάτων σε χρήστες μη πλήρως ταυτοποιημένους, όπως μπορεί π.χ. να συμβεί με χρήστες δημοσίων δικτύων ή ανώνυμων συστημάτων πλοήγησης· στο πλαίσιο αυτό, η μετατροπή κρυπτονομισμάτων σε πραγματικό χρήμα και το αντίστροφο πρέπει υποχρεωτικά να γίνονται μέσω ταυτοποιήσιμου τραπεζικού λογαριασμού· καλεί την Επιτροπή να προβεί σε αξιολόγηση των συνεπειών της χρηματοδότησης της τρομοκρατίας που αφορούν δραστηριότητες ηλεκτρονικών παιγνίων, εικονικά νομίσματα, κρυπτογραφικά νομίσματα, τεχνολογία της αλυσίδας των μπλοκ (blockchain) και χρηματοοικονομική τεχνολογία· καλεί επιπλέον την Επιτροπή να εξετάσει πιθανά μέτρα, συμπεριλαμβανομένης της θέσπισης νομοθεσίας, για τη δημιουργία κανονιστικού πλαισίου για τις εν λόγω δραστηριότητες, προκειμένου να περιοριστούν τα μέσα χρηματοδότησης της τρομοκρατίας·

                              ιθ)

                              καλεί την Επιτροπή και τα κράτη μέλη να ενισχύσουν την παρακολούθηση όσον αφορά τη ρύθμιση και τον έλεγχο της διακίνησης χρυσού, πολύτιμων λίθων και πολύτιμων μετάλλων, ώστε τα εμπορεύματα αυτά να μην χρησιμοποιούνται ως τρόποι χρηματοδότησης τρομοκρατικών δραστηριοτήτων· ζητεί τη θέσπιση κριτηρίων που θα συμφωνηθούν και θα ακολουθούνται από τα κράτη μέλη· καλεί την Επιτροπή και τα κράτη μέλη να απαγορεύουν και να επιβάλλουν κυρώσεις σε όλες τις εμπορικές μεταφορές (τόσο των εξαγωγών όσο και των εισαγωγών) από και προς περιοχές που ελέγχονται από Τζιχαντιστές, με την εξαίρεση των ανθρωπιστικών αγαθών που είναι αναγκαία για τον απλό πληθυσμό· ζητεί τη δίωξη και επιβολή κυρώσεων για τις επιπόλαιες ή κακόβουλες πράξεις όλων των ανωτέρω (φυσικών ή νομικών προσώπων) που συμμετέχουν στην εν λόγω διακίνηση, υπό οιαδήποτε μορφή (αγορά, πώληση, διανομή, διαμεσολάβηση, μεταξύ άλλων)· σημειώνει τους ειδικούς κινδύνους της χρηματοδότησης της τρομοκρατίας μέσω υπηρεσιών μεταφοράς χρημάτων ή κινητών αξιών (MTVS)· ζητεί από τα κράτη μέλη να δημιουργήσουν μια ενισχυμένη εταιρική σχέση και συνεργασία μεταξύ παραγόντων MTVS και των ευρωπαϊκών οργανισμών επιβολής του νόμου και να εκδώσουν κατευθυντήριες γραμμές για τον εντοπισμό και την αντιμετώπιση των ειδικών φραγμών που εμποδίζουν την ανταλλαγή πληροφοριών σχετικά με ύποπτες μεταφορές χρημάτων·

                              κ)

                              χαιρετίζει την πρόταση κανονισμού σχετικά με τις εισαγωγές πολιτιστικών αγαθών και επισημαίνει τη σημασία της για την αντιμετώπιση της παράνομης εισαγωγής των εμπορευμάτων αυτών για τη χρηματοδότηση της τρομοκρατίας· καλεί την Επιτροπή να θεσπίσει ένα πιστοποιητικό ιχνηλασιμότητας για τα αντικείμενα τέχνης και τις αρχαιότητες που εισέρχονται στην αγορά της ΕΕ, ιδίως από εδάφη ή τόπους που ελέγχονται από ένοπλους μη κρατικούς φορείς, καθώς και από οργανώσεις, ομάδες ή άτομα που περιλαμβάνονται στον κατάλογο τρομοκρατίας της ΕΕ· καλεί την Επιτροπή να εντείνει τη συνεργασία της με τους διεθνείς οργανισμούς, όπως ο ΟΗΕ, η Unesco, η Ιντερπόλ, ο Παγκόσμιος Οργανισμός Τελωνείων και το Διεθνές Συμβούλιο Μουσείων, ώστε να ενταθεί ο αγώνας κατά της παράνομης διακίνησης πολιτιστικών αγαθών που χρησιμοποιείται για τη χρηματοδότηση της τρομοκρατίας· καλεί τα κράτη μέλη να αναπτύξουν αστυνομικές μονάδες ειδικευμένες στο λαθρεμπόριο πολιτιστικών αγαθών και να μεριμνήσουν για τον μεταξύ τους συντονισμό· καλεί τα κράτη μέλη να καταστήσουν υποχρεωτική για τις επιχειρήσεις που εμπλέκονται σε εμπορία έργων τέχνης να δηλώνουν όλες τις ύποπτες συναλλαγές και να επιβληθεί στους ιδιοκτήτες των εταιρειών που ασχολούνται με εμπορία έργων τέχνης και παλαιών αντικειμένων (αντίκες) που συμμετέχουν στη διακίνηση των εν λόγω εμπορευμάτων, αποτελεσματικές, αναλογικές και αποτρεπτικές κυρώσεις, συμπεριλαμβανομένων ποινικών κυρώσεων, όταν κρίνεται απαραίτητο — με σκοπό τη χρηματοδότηση της τρομοκρατίας· καλεί την Επιτροπή να ενισχύσει τη στήριξη προς τις τρίτες χώρες, και ιδίως τις γειτονικές, στις προσπάθειές τους για την αντιμετώπιση σοβαρών εγκλημάτων ως πηγή χρηματοδότησης της τρομοκρατίας·

                              κα)

                              καλεί την Επιτροπή να προτείνει μέτρα για την αύξηση της διαφάνειας της προέλευσης, της μεταφοράς και της μεσιτείας των βασικών προϊόντων, ιδίως όσον αφορά τα πετροχημικά προϊόντα, να ενισχυθεί η ιχνηλασιμότητα και να σταματήσει η ανυποψίαστη χρηματοδότηση τρομοκρατικών οργανώσεων·

                              κβ)

                              καλεί την Επιτροπή να εξετάσει τη δυνατότητα μεταρρύθμισης των σχετικών κανονισμών και οδηγιών, ώστε οι χρηματοπιστωτικές οντότητες να υποχρεούνται να ζητούν πληροφορίες για το λόγο πραγματοποίησης μιας ύποπτης συναλλαγής υψηλής αξίας, και έτσι να ελέγχεται η τυχόν καταβολή λύτρων σε τρομοκρατικές οργανώσεις· καλεί τα κράτη μέλη να λάβουν προληπτικά μέτρα για τους οικονομικούς φορείς που δραστηριοποιούνται σε περιοχές κινδύνου ώστε να τους βοηθούν στη συνέχιση των δραστηριοτήτων τους·

                              κγ)

                              ζητεί από την ΕΥΕΔ να ορίσει ένα ειδικό επί χρηματοπιστωτικών πληροφοριών στη νέα αποστολή ΚΠΑΑ στο Ιράκ για να παρέχει υποστήριξη στην Ιρακινή Κυβέρνηση προκειμένου να εμποδίσει την διαφυγή στοιχείων ενεργητικού του ISIS/Daesh από τη χώρα, ενώ θα πρέπει επίσης να βοηθήσει τις ιρακινές αρχές να αναπτύξουν προγράμματα για την καταπολέμηση της νομιμοποίησης εσόδων από παράνομες δραστηριότητες·

                              κδ)

                              ζητεί από την Επιτροπή και από τα κράτη μέλη, στο πλαίσιο των διαλόγων που διεξάγουν με τρίτα κράτη εταίρους για την καταπολέμηση της τρομοκρατίας, να επικεντρώνουν τις προσπάθειές τους στην αστυνομική και δικαστική συνεργασία καθώς και στην ανταλλαγή δεδομένων και ορθών πρακτικών προκειμένου να βελτιωθούν οι συνέργειες σε παγκόσμιο επίπεδο στον αγώνα κατά της χρηματοδότησης της τρομοκρατίας·

                              κε)

                              εκφράζει την ικανοποίησή του για τη συγκρότηση δικτύου εμπειρογνωμόνων για την καταπολέμηση της τρομοκρατίας στις αντιπροσωπείες της ΕΕ· ζητεί την ενίσχυση αυτού του δικτύου και την επέκτασή του στις περισσότερες περιφέρειες και ιδίως στο Κέρας της Αφρικής και τη Νοτιοανατολική Ασία· επισημαίνει τη σημασία που έχει η πρόβλεψη αντιτρομοκρατικών στόχων στο πλαίσιο των εντολών των αποστολών και επιχειρήσεων της ΚΠΑΑ της ΕΕ, ιδίως στη Λιβύη, το Σαχέλ, το Κέρας της Αφρικής και Μέση Ανατολή· ζητεί από την ΕΥΕΔ να διορίσει εμπειρογνώμονα για θέματα οικονομικών πληροφοριών στις αποστολές ΚΠΑΑ που βρίσκονται σε χώρες με υψηλό κίνδυνο φιλοξενίας βάσεων τρομοκρατών και στην περιοχή του Σαχέλ, και να αναπτύξουν με αποτελεσματικό τρόπο στενή συνεργασία με τις τοπικές κυβερνήσεις·

                              κστ)

                              καλεί την Επιτροπή και τα κράτη μέλη να εντείνουν τις ενέργειές τους ώστε να ενθαρρύνουν τα τρίτα κράτη εταίρους να υπογράψουν και να επικυρώσουν τη Διεθνή Σύμβαση του 1999 για την καταστολή της χρηματοδότησης της τρομοκρατίας, που θέτει ορισμένες βασικές αρχές και πρότυπα για την εξάλειψη της χρηματοδότησης της τρομοκρατίας, και να την θέσουν αποτελεσματικά σε εφαρμογή·

                              κζ)

                              τονίζει ότι η αντιμετώπιση των κοινωνικοοικονομικών δεινών, η προώθηση βιώσιμων κρατών και η διασφάλιση του σεβασμού των ανθρωπίνων δικαιωμάτων είναι απαραίτητα στοιχεία προκειμένου να μειωθεί το γόνιμο έδαφος για το ISIS/Daesh, την Αλ Κάιντα και άλλες ομάδες τζιχαντιστών, μεταξύ άλλων, όσον αφορά τις δυνατότητες οικονομικής αυτονομίας·

                              κη)

                              καλεί την ΑΠ/ΥΕ και την ΕΥΕΔ να ενισχύσουν τη συνεργασία με τις χώρες στις οποίες πραγματοποιούνται έσοδα από τη διακίνηση ναρκωτικών, την εμπορία ανθρώπων ή την εμπορία αγαθών και με χώρες προέλευσης παράνομων τσιγάρων, ώστε να κατάσχονται·

                              κθ)

                              προτρέπει την ΑΠ/ΥΕ και την ΕΥΕΔ να ηγηθεί πρωτοβουλιών σε διεθνή φόρα με σκοπό την ενίσχυση της διαφάνειας του ιδιοκτησιακού καθεστώτος των εταιρειών, μέσω και της δημιουργίας ενός παγκόσμιου μητρώου νομικών οντοτήτων, συμπεριλαμβανομένων εταιρειών, καταπιστευμάτων και ιδρυμάτων, και ενός παγκόσμιου κεντρικού μητρώου τραπεζικών λογαριασμών, χρηματοδοτικών μέσων, ακίνητης περιουσίας, ασφαλιστηρίων ζωής και άλλων σχετικών περιουσιακών στοιχείων τα οποία αποτελούν αντικείμενο κατάχρησης για λόγους νομιμοποίησης εσόδων από παράνομες δραστηριότητες και χρηματοδότησης της τρομοκρατίας·

                              λ)

                              καλεί το Συμβούλιο και την Επιτροπή να καταρτίσουν και να εφαρμόσουν ένα ετήσιο μηχανισμό υποβολής εκθέσεων οριοθεσίων στο Κοινοβούλιο σχετικά με τα μέτρα που λαμβάνονται από τα κράτη μέλη και την Επιτροπή κατά της χρηματοδότησης της τρομοκρατίας·

                              λα)

                              προτρέπει την ΑΠ/ΥΕ και την ΕΥΕΔ να στηρίξουν τους ξένους εταίρους μας στις εγχώριες προσπάθειές τους, ώστε να αναχαιτισθεί η ροή κεφαλαίων από ιδιώτες σε οργανισμούς που θεωρούνται ότι παρέχουν βοήθεια και πόρους σε τρομοκράτες·

                              λβ)

                              ζητεί από τα κράτη μέλη να υιοθετήσουν χωρίς χρονοτριβή τις προτάσεις της Επιτροπής για τη μεταρρύθμιση του ΦΠΑ, ώστε να απαγορευτεί στις εγκληματικές οργανώσεις να αξιοποιούν τα κενά του ευρωπαϊκού συστήματος ΦΠΑ για τη χρηματοδότηση της τρομοκρατίας και άλλων εγκληματικών δραστηριοτήτων·

                              λγ)

                              χαιρετίζει την πρόταση κανονισμού της Επιτροπής σχετικά με την αμοιβαία αναγνώριση των αποφάσεων δέσμευσης και δήμευσης·

                              λδ)

                              επιβεβαιώνει εκ νέου την άποψη ότι η αντιμετώπιση και η εξουδετέρωση του ISIS/Daesh, της Αλ Κάιντα και άλλων ομάδων τζιχαντιστών, οικονομικά, στρατιωτικά ή ιδεολογικά, πρέπει να παραμείνουν στην κορυφή του θεματολογίου ασφάλειας και άμυνας· καλεί την ΕΥΕΔ να χρησιμοποιήσει τη διπλωματική συνεργασία με τα κράτη της περιοχής να υπογραμμίσει αυτόν τον κοινό στόχο τόσο για την ΕΕ όσο και για τους περιφερειακούς φορείς·

                  2.

                  αναθέτει στον Πρόεδρό του να διαβιβάσει την παρούσα σύσταση στο Συμβούλιο, στην Επιτροπή, στην Αντιπρόεδρο της Επιτροπής/Ύπατη Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, και στα κράτη μέλη.

         (1)  Κείμενα που εγκρίθηκαν, P8_TA(2016)0422.

         (2)  ΕΕ C 346 της 21.9.2016, σ. 55.

         (3)  ΕΕ L 169 της 8.7.2003, σ. 6.

         (4)  ΕΕ L 141 της 5.6.2015, σ. 73.

         (5)  ΕΕ L 132 της 29.5.2015, σ. 1.

         (6)  ΕΕ L 88 της 31.03.2017, σ. 6.

         (7)  ΕΕ L 119 της 4.5.2016, σ. 89.

         (8)  http://europa.eu/rapid/press-release_IP-17-3441_en.htm·.